text:
GUHANA UMWANA : INAMA KU BABYEYI
Hari ababyeyi bashobora gutekereza ko gukubita intoki zâumwana, kumunyuzaho umunyafu cyangwa se kumukubita ikindi kintu bigomba kumwigisha isomo. Ni ukwibeshya cyane! Ahubwo bene ibyo bihano byumvisha abana ko tugerageza kubatsindagiramo ibyo tubigisha dukoreshejwe nâuburakari.
Mu ngingo ya 2 yâAmasezerano mpuzamahanga yâUburenganzira bwâumwana, havuga ko: [umwana afite uburenganzira bwo kurindwa ihohoterwa, kutitabwaho, ibikorwa byâubugome no gukorerwa ibikorwa bya kinyamaswa, [Kandi ingingo ya 347 mu Gitabo cyâAmategeko Mbonezamubano mu Rwanda ivuga ko: [ababyeyi bafite uburenganzira bwo guhana abana babo batarageza ku myaka yâubukure, ariko ibi bihano bikaba bitarengereye ibibujijwe nâamategeko.]
Article 344 : Â A child must remain under his/her parents authority, until he/she reaches his/her legal maturity or his/her emancipation.
Article 345 : Only a father and a mother have the parental authority over their child.
Article 347 : Parents have the right to provide legal disciplinary measures over their non-emancipated child.
Hari ababyeyi bashobora gutekereza ko gukubita intoki zâumwana, kumunyuzaho umunyafu cyangwa se kumukubita ikindi kintu bigomba kumwigisha isomo. Ni ukwibeshya cyane! Ahubwo bene ibyo bihano byumvisha abana ko tugerageza kubatsindagiramo ibyo tubigisha dukoreshejwe nâuburakari.
Gukubita ni igisubizo cyâumujinya.
Ibi rero bizatuma biyumvisha ko twebwe twakabarengeye ahubwo ari twe tubitura umujinya. Bizatuma aho kutugirira ikizere badutinya, batangire gusuhererwa igihe cyose batekereje gutaha mu rugo; kuko bahafashe nkâahantu batagirira amahoro kurusha kuhafata nkâahantu heza, hâuburuhukiro.
Dukeneye gutekereza ku nyigisho zâigihe kirekire dukeneye kwigisha abana bacu: Niba dushaka kubigisha kuba abanyamahoro, tugomba kubibigisha mu bikorwa. Niba dukeneye kubigisha uko bakwiriye kubaho bitwararirika, tugomba kubibasobanurira tunaberekera urugero.
Tekereza nkâumuntu mukuru uramutse ukubiswe uko wiyumva: wumva ukojejwe isoni kandi usuzuguwe. Ntabwo wumva ushishikariye kuba wakwishimira ugukubise. Wumva umufitiye urwango, umujinya nâubwoba. Ushobora no kumva ugomba kwihorera.
Gukubita abana byangiza umubano wacu nabo. Ntabwo bibaha amakuru bakeneye kugira ngo bafate ibyemezo mu buzima. Kandi ikirenze, ntabwo bibashishikariza kutwubaha.
Dusuzume ibijyanye no gukosa kwâabana nâibihano bitandukanye.
Ku byerekeye ibihano bihabwa abana bacu haba mu ngo cyangwa ku ishuri, tugomba kubanza kuzirikana ko umwana afite uburenganzira bwo gukosa imbere yâamaso yâumuntu mukuru, kuko imbere yâamaso yâuwo mwana, rimwe na rimwe ntabwo aba abibona nkâikosa. Ubushakashatsi bwerekana ko ibihano bishobora guhabwa abana biri mu byiciro bine.
1. Ibibabaza umubiri.
Urugero ni nko gukubita, gupfukamisha,âŚ.. Iki gihano kiri myumvire twavuze haruguru ko ihutaza uburenganzira bwâumwana, ndetse kikangiza umubano we nâumubyeyi / umurezi we. Abakurambere babibonye kare kuko baciye umugani ngo âInkoni ivuna igufa ntivura ingesoâ.
2. Gushyira mu kato.
Urugero ni nko guhagarika umwana mu mfuruka yâishuri, cyangwa kumwambika inzogera mu gihe cyo gukina. Aha ikigamijwe kiba ari ukumugaragaza ngo nâabandi babone ko yakosheje nyuma yikosore. Iki gihano nacyo ntigikwiriye, kuko gikomeretsa amarangamutima yâumwana, bigatuma ashobora gukurana ipfunwe no kutigirira icyizere.
3. Igihano cyâakazi, cyangwa umwitozo.
Urugero ni uguha umwana wakosheje mu ishuri igihano cyo kwandika ijambo iri nâiri ishuro 100, 200⌠cyangwa kumubwira ngo natoragure imyanda iri ku kibuga cyâishuri, kumuharuza ibyatsi nâibindi. Iki gihano nacyo, kimwe nâicya kabiri cyo gushyira mu kato, ntibiba bigambiriye kubabaza umubiri, ariko nabyo binaniza umwana cyane mu mutwe, kuko aba asa nâuwavuye mu bandi, bityo bikamutera igisebo.
4. Igihano cyo kubuza umwana gukora iki nâiki.
Kumubuza kujya gukina nâabandi akaguma mu ishuri, kumusohora mu ishuri umwanya muto, kubuza umwana gusohoka abandi basohotse, kumubuza kureba televiziyo kuko yakoze ikosa iri cyangwa ririya, kumufungirana mu cyumba cye, kutamugurira icyo wamwemereye ngo yakosheje nâibindi. Hari ikindi gihano tutashyize muri biriya kitwa ibitutsi, amagambo mabi asesereza nko kumubwira ngo niko cyabaye, dore uko gisa, kirusha amafuti ingurube, igicucu gusa nâayandi.
Ibikomere nâingaruka zâibyo bihano iyo bibaye kenshi ku mwana.
Ibi bihano byose icyo bihuriyeho, ni uko bitewe nâuburyo kenshi bitangwa hatitawe ku kureba imyaka umwana afite, imyifatire iranga ikigero arimo, impamvu zatumye akora ikosa izo ari zo, ntabwo bitanga igisubizo byari bitegerejweho, ahubwo bishobora no kumuhungabanya ku buryo bukomeye.
Ashobora gutera icyizere ababyeyi, (abarezi) ndetse nawe akitera icyizere, kuko aba yumva ntacyo ari cyo, ntacyo ashoboye, bikamuviramo kwiheba, kwigunga, kwanga ishuri cyangwa ababyeyi. Umwana kandi ashobora kujya mu muhanda cyangwa ahandi gushaka abamwumva, kunywa inzoga nâibindi biyobyabwenge kugira ngo bimufashe kwibagirwa ubuzima arimo, nâibindi.
Inama ku babyeyi nâabarezi.
Ntugatinye guha umwana igihano gishyize mu gaciro ngo wumve ko ari ukumuhutaza cyangwa ko yazakuzinukwa. Iyo igihano gitanzwe mu bugwaneza, gitoza umwana kwicisha bugufi akemera gukosorwa, kandi iyo amaze gukura bimugirira akamaro. Abaheburayo 12:11.
Ababyeyi nâabarezi bagombye kumenya ko igihano iteka kijyana nâikosa ryakozwe, kandi kigamije gufasha umwana guhindura imyifatire.
Bimwe mu bibazo dukwiye kwibaza mbere yo guhana umwana.
¡ Ese ibi yakoze yari azi ko ari bibi?
¡ Nta ruhare na ruto jye naba mfite mu gutuma akora iri kosa?
¡ Igihano ngiye kumuha gihuye nâikosa yakoze?
¡ Ni ngombwa kumuhana?
¡ Nta bundi buryo nakoresha mu kumufasha guhindura imyifatire?
¡ Mbese nasubira agakora iri kosa, nzasubira muhe iki gihano, nzagikuba kabiri cyangwa nzamuha ikindi ?
Ingero zâibihano byari bikwiriye bitewe nâikosa umwana yakoze.
Urugero rwa 1: Umwana amennye igikoresho cyo mu rugo: mbere yo guhana uyu mwana urabanza wibaze uti "Ese kiriya gikoresho cyari aho kigomba kuba kiri? Ese umwana yakimenye abigambiriye? Ese ni ngombwa ko muhana? Niba ari ngombwa ndamuhanisha iki?". Kumukubita byo ni i ibyo kwirindwa cyane kuko ni icyaha gihanwa nâamategeko, kandi Amasezerano Mpuzamahanga yerekeye Uburenganzira bwâUmwana abuza rwose iki gihano. Â Kubanza kumwumva kandi utuje, niyo ntambwe ya mbere, iya kabiri ni ukumwumvisha ikosa yakoze no kumusaba kwitondera ibintu bimeneka mu nzu kuko nawe ubwe bimufitiye akamaro.
Reka tuvuge ko ari ikirahure cyo kunywa amazi yamennye. Niba ari ngombwa kumuhana, ni ukumubuza kuzanywesha ikirahuri amazi mu gihe cyâiminsi mike; Urugero, akanywesha ibikombe bitameneka. Iki gihano kijyanye nâikosa yakoze, kandi kiramwigisha, kiramukosora. Naho kumukubita, kumubuza kujya gukina, kumubuza kureba televiziyo, nâibindi, ntaho bihuriye nâikosa.
Urugero rwa 2: Umwana ukunda gukubita abandi bana iyo bari gukina ku ishuri cyangwa mu rugo, ushobora kumubuza gukina nâabo bana mu gihe gito.
Tureke abana babe abana, ntitubagire bakuru mbere yâigihe, tubaganirize kenshi tubumve, tubereke imyifatire ikwiriye umuntu, tubahe ibihano bibafasha kuyobora amarangamutima nâibyiyumvo byabo aho kubahungabanya no kubatera ibimungu mu mutima.


c: text/html

text:
Uwitonze Sonia Rolland Umunyarwandakazi w’uburanga wabaye Nyampinga w’u Bufaransa mu 2000, yizihije imyaka 17 ishize yambitswe ikamba afata nk’iryahinduye byinshi mu buzima bwe.
Yatorewe kuba Nyampinga w’u Bufaransa ku itariki 17 Ukuboza 2000. Mu kwizihiza imyaka 17 ishize, yashyize ku rubuga rwa Instagram ifoto imugaragaza ku munsi yambikiweho ikamba, benshi mu batanze ibitekerezo bagaruka cyane ku buranga agifite butajya buhinduka n’ubwo hashize igihe kirekire.
Mu kwizihiza imyaka 17 ishize abaye Nyampinga w’u Bufaransa, Sonia Rolland kuri Instagram yavuze ko kwambikwa ikamba “byahinduye ibintu byinshi†ku buzima bwe ndetse n’ubw’abo akunda bamwegereye, yongeyeho ko ari inzozi zabaye impamo ku myaka 18 yari afite icyo gihe anavuga ko ari igihe kidasanzwe kandi kitibagirana kuri we.
Sonia Rolland ni we wabimburiye abandi bakomoka ku Mugabane wa Afurika kwambikwa ikamba rya Nyampinga w’u Bufaransa ndetse amenyekana cyane mu mwuga akora wo kuyobora no gukina filime. Yashakanye na Jalil Lespert muri 2009, bibarutse imfura yabo Kahina mu mwaka wa 2010.
Sonia Rolland akunze gusura u Rwanda mu bihe bitandukanye ndetse anahategurira imishinga itandukanye irimo iya filime mbarankuru zivuga ku buzima bw’iki gihugu agenda akora, n’ibindi bikorwa bijyanye no gufasha imfubyi za Jenoside.
Sonia Rolland yatangiye ibikorwa by’ubugiraneza ari kumwe na nyina witwa Landrada Rolland muri 2001 ubwo yasuraga u Rwanda bashinga umuryango wo gufasha abana b’imfubyi batishobye witwa ‘Sonia Rolland pour les enfants’ nyuma uza guhindura inyito witwa ‘Maisha Africa’.
Mu minsi ishize yahembwe n’umuryango witwa “Club Effiecience†ku bw’ibikorwa by’ubugiraneza akora abinyujije mu muryango “Maisha Africa†ufasha abana b’imfubyi za Jenoside yakorewe Abatutsi batishoboye, ubaha amafaranga y’ishuri, ibikoresho byo mu rugo, wubakira abadafite amazu batahamo, wubaka ibigo by’amashuri, ibitaro n’ibikorwa bigamije kuzamura umwana w’umunyarwanda muri rusange.
Uzamusimbura azamenyekana kuwa 17 Ukuboza 2016 mu birori bizabera muri Zénith de Montpellier . Uzatorwa azahabwa ibihembo birimo ama-euros 100,000 gukodesherezwa inzu igezweho acumbikamo mu gihe cy’umwaka mu Mujyi wa Paris ndetse n’umushahara w’ama-euros 3,000 buri kwezi.

robotstxt: allowed

filter: keep


text:
Urwandiko rwa I kub’ikorinto (1Corinthians)
Korinto wari umurwa munini wo mumajyaruguru y’Ubugiriki, wari utuwe nabantu 700.000 tuzi ko Intumwa Paulo yafashije gutangiza iri torero (Ibyakozwe nintumwa 18) yumvise ijwi ry’Imana rimubwira kugumayo, agumayo igihe cyingana n’umwaka umwe n’igice, nubwo yahuye nibibazo ariko yarihanganye itorero rirakomera.
Umurwa w’Ikorinto wari uzwi nk’umurwa w’abanya byaha, ahakoreshwaga ururimi rw’abagiriki hose handuye ingeso zabakorinto hose hakwira ubusambanyi, Itorero naryo ryahuye nibibazo bijyanye niyo myifatire, abiga benshi bizera ko uru rwandiko rwari rugenewe gukosora ibitagendaga neza ruvuga kubibazo runaka mwiteraniro ry’ikorinto muri rwo harimo igice gishimishije kiri mugice cya mbere (umurongo wa 18-25) aho Paulo arengera ikibwirizwa cye “umusaraba” wari icyaha kuba yuda bamutegaga amatwi ukaba ubupfapfa kubanyamahanga, ariko kubakizwa ukaba imbaraga z’Imana. Ninde wakwibagirwai igice cya 13 gisobanura iby’urukundo. Igice cya 15 nikimwe mubice birengera umuzuko wa Kristo ari nabyo shingiro ryo kwizera kwacu.
Dore icamake yigi gitabo cy’abakorinto ba mbere.
I. Iriburiro (1:1-9)
II. Kwirema ibice mu Itorero (1:10-4:21)
III. Ubusambanyi mu Itorero (5:1-6:20)
IV. Impuguro kubashakanye (7:1-40)
V. Impuguro kubyo kurya byatambiwe abadayimoni (8:1-11:1)
VI. Impuguro kubijyanye no gusenga (11:2-14:40)
VII. Inyigisho kumuzuko (15:1-58)
VIII. Ibyakusanyirijwe iyerusalemu (16:1-14)
IX. Indunduro (16:5-24)


text:
Gicumbi: Barasaba Perezida uzatorwa kubaha ibikorwaremezo
Dukeneye amashanyarazi n’ibigo nderabuzima mu tugari bitarageramo, ndetse n’imihanda ihuza imirenge cyane cyane uhuza Byumba- Rutare- Cyamutara, ibi ni bimwe mubyo abatuye Gicumbi bifuza kuri Perezida uzatorwa.
Abaturage banyuranye bo mu Mirenge ya Kaniga, Nyamiyaga, Rutare, Rwamiko, Nyankenke, Miyove, na Rubaya twaganiriye hari byinshi bifuza ku wuzayobora u Rwanda mu myaka 7 iri imbere.
Mu bikorwa Remezo
Abaturage bavuga ko bakeneye amazi meza cyane cyane mu misozi yo hejuru kuko ubu abayafite ari abegereye ku mihanda minini.
Barifuza kandi ko amashanyarazi yagera mu tugari atarageramo nko mu Tugari twa Kigabiro na Cyeru ho mu Murenge wa Rwamiko.
Barasaba kandi kubakirwa imihanda ihuza Imirenge cyane cyane mu Murenge wa Rutare bifuza umuhanda uhuza Byumba – Rutare- Cyamutara, ngo byaba byiza unashyizwemo Kaburimbo
Imbereho myiza
Kugira ngo imibereho yabo irusheho kuba myiza, abaturage bavuga ko bakeneye ikigo nderabuzima (Poste de santé) byibura mu Tugari zitarageramo.
Bakifuza ko gahunda z’Ubudehe na ‘Girinka’ zakomeza kandi zikarushaho kunozwa.
Hari kandi imiryango 14 y’Abasiganywe inyuma n’amateka bo mu Murenge wa Miyove nabo ngo bakwiye kubakirwa, dore ko kugeza mu miryango yabo igera kuri 22 ituye muri uyu murenge hamaze kubakirwa igera ku 8 gusa.
Abaturage kandi basaba Perezida uzatorwa gukomeza no kunoza gahunda ya VUP kandi bakajya bahembwa ku gihe.
Basaba kandi ko Ubeisungane mu kwivuza (Mutuelle de Santé) bwarushaho kongererwa imbaraga.
Kubera ko ngo hakiri imiryango myinshi ituye mu manegeka, abaturage basaba ko iyo miryango nayo yafashwa kujya mu midugudu
Mu burezi
Uburezi nka kimwe mu nzego ngo zibahangayikije, abaturage ba Gicumbi basaba ko Perezida uzatorwa yabongerera ibyumba by’amashuri.
Urubyiruko rughabwa amashuri y’imyuga, cyane cyane mu Mirenge nka Nyamiyaga, Cyumba, Rubaya, na Rwamiko.
Abaturage kandi basaba ko Leta yazareba uburyo abana bakomoka mu miryango itishoboye bajya bafashwa gufatira ifunguro ku ishuri.
Aha kandi, hari abasabye ko umushahara w’Abarimu cyangwa agahimbazamusyi byongerwa kugira ngo barusheho gukora akazi kabo bakishimiye.
Abanyagicumbi, by’umwihariko abo mu Murenge wa Miyove kandi ngo barifuza amashuri y’Ubuhinzi n’Ubwororozi.
Imiyoborere myiza
Kugira ngo imiyoborere irusheho kuba myiza muri Gicumbi, ngo umuyobozi w’Akagari akeneye Moto yamufasha kujya azenguruka mu midugudu bimworoheye, kuko ngo kubera imiterere y’aka Karere, hamwe na hamwe kugenda mu kagari kamwe usanga bigoranye.
Akagari kandi ngo gakwiye kongererwa abakozi byibura babiri bajya bafatanya n’abandi babiri basanzwe kugira ngo Serivise baha abaturage zirusheho kunoga.
Basaba kandi ko amahugurwa ahabwa abayobozi agamije kubigisha uburyo barushaho kwegera abaturage yakomeza.
Ubuhinzi n’Ubworozi
Mu birebana n’ubuhinzi n’ubworozi, Abanyagicumbi ngo bifuza kujya bahabwa ifumbire ku gihe byabafasha guhinga neza.
Barasaba imashini zabafasha kuhira mu mirima yabo, dore ko ngo mu igihe cy’izuba ubuhinzi busubira inyuma.
Abanyagicumbi kandi basaba kubakirwa amakusanyirizo y’Amata mu mirenge itandukanye dore ko ngo n’ubwo basa n’abateye imbere mu bworozi badafite amakusanyirizo y’amata ahagije.
Mu butabera
Mu bijyanye n’ubutabera, harasabwa guha Abunzi bose amagare yabafasha gukora ingendo bajya gukemura ibibazo by’abaturage mu bice bitandukanye, kuko ngo nubwo hari Abunzi bamaze guhabwa amagare hari n’abatarayabona.
Barasaba kandi ko hakubakwa inzu Abunzi bajya bakoreramo, kuko ngo kuba bakorera mu biro by’Utugari bitera akajagari.
Komite z’Abunzi kandi zirasabirwa kurushaho kujya babaha amahugurwa ku bigendanye n’amategeko kugira ngo barusheho kunoza akazi kabo.
Umuco na Sport
Mu birebana n’umuco na Siporo, Abanyagicumbi barasaba kububakira ibibuga by’imikino itandukanye kugira ngo impano z’abana babo zijye zibona aho zizamukira.
Barasaba kandi ko impano z’Abahanzi babo ndetse n’amatorero abyina ibya gakondo yashyigikirwa kandi akabungabungwa.
Mu mutekano
Mu birebana n’umutekano, Abanyagicumbi basaba ko abakora irondo barushaho kongerwa.
Basaba kandi ko byibura kuri buri kagari hashyirwa ushinzwe umutekano, byibura Umupolisi umwe ku biro by’Akagari, ku buryo ngo yajya afasha abanyerondo.
Evence NGIRABATWARE
UM– USEKE.RW/Gicumbi


text:
Umuhanda Huye - Nyamagabe – Nyamasheke - Rusizi wari warangiritse wemerewe gukoreshwa n’imodoka nto
Minisiteri y’Ibikorwa Remezo yatangaje ko ibikorwa byo gusana umuhanda wa Huye -Nyamagabe – Nyamasheke - Rusizi wari wangiritse tariki ya 6 Ukwakira 2021 kubera imvura irimo kugwa byatangiye kandi imodoka ntoya zemerewe kuwunyuramo.
Minisiteri y’Ibikorwa remezo ikaba itangaza ko ikigo cy’igihugu gishinzwe imihanda (RTDA) kirimo gukorana n’abafatanyabikorwa mu gushaka igisubizo kirambye kuri uyu muhanda ukunze gukoreshwa n’imodoka nini.
Ibinyujije kuri Twitter, Minisiteri y’Ibikorwa remezo yagize iti: "Ibikorwa byo gusana umuhanda Huye - Nyamagabe – Nyamasheke - Rusizi wangijwe n’imvura birakomeje. Imodoka nto zemerewe kuwunyuramo, kandi itsinda RTDA ryamaze kugera aho umuhanda wangiritse ririmo gukorana n’izindi nzego mu gukemura Ikibazo mu gihe hategerejwe igisubizo kirambye."
Tariki 6 Ukwakira 2021 nibwo Polisi y’u Rwanda yari yamenyesheje abaturage ko kubera imvura nyinshi yari imaze iminsi igwa, umuhanda Huye - Nyamagabe ahitwa ku Nkungu hafi y’Umujyi wa Nyamagabe wangiritse ku buryo umuhanda Kigali - Huye - Nyamagabe - Rusizi utari nyabagendwa ahubwo abashaka kujya i Rusizi na Nyamasheke bakoresha indi mihanda itabateza ibibazo harimo umuhanda wa Karongi.
Imodoka zikora ingendo zivuye i Rusizi na Nyamasheke zinyura muri Pariki ya Nyungwe zahisemo kuzajya zigeza abagenzi aho umuhanda wangirikiye zikagurana abagenzi zitagombye guhagarika ingendo.


text:
Isomo rya 1: Ibarura 11, 4b-15
Abayisraheli ubwo bari mu butayu, batangira kwijujuta bavuga bati « Ni nde uzaduha inyama zo kurya ? Turibuka amafi twariraga ubuntu mu Misiri, ibihaza, imyungu, hamwe n’ibitunguru by’ibibabi n’iby’ibijumba ! Nta na kimwe tukibona muri ibyo, none ubuzima bwacu burakendera ! Nta kindi turya uretse manu. » Manu iyo yari imeze nk’urubuto rwa koriyanderi, ikererana nk’ubujeni buva mu biti. Imbaga yayagaraga ijya kuyitoragura ; bakayisya ku rusyo cyangwa bakayisekura. Nyuma igatekwa mu nkono, igakorwamo utugati. Yaryohaga nk’umutsima bavugishije amavuta. Iyo urume rwatondaga ku ngando nijoro, ni na ho manu yayigwagaho.
Musa yumva imbaga yijujuta, buri muntu ari ku muryango w’ihema rye. Uhoraho biramurakaza cyane, maze Musa abwirana agahinda Uhoraho agira ati « Ni iki gituma ugirira nabi umugaragu wawe ? Ni iki gituma untererana, ukankorera umutwaro wo kuyobora iyi mbaga yose ? Ni jye se wasamye inda ndababyara, kugira ngo untegeke kubabumbatira ku gituza nk’uko umurezi abumbatira umwana muto, bakazarinda bagera mu gihugu wasezeranije ba sekuruza ? Nzakura hehe inyama zo guha iriya mbaga yose, ihora inyijujutaho ivuga ngo ‘Duhe inyama zo kurya.’ Jyewe jyenyine singishoboye kwihanganira umutwaro undemereye cyane wo kuyobora iyi mbaga. Niba uzahora ungenzereza utya, ndakwinginze ngo umbabarire unyice, aho kugira ngo nkomeze kubabazwa n’ibyago byanjye ! »
Zaburi ya 80 (81), 12-13,14-15,16-17
R/ Nyagasani, Mana yacu, ngwino utumare inzara !
«Umuryango wanjye ntiwumvise ijwi ryanjye
kandi Israheli ntiyanyumvira ;
nuko mbarekera ubugundire bw’umutima wabo,
ngo bikurikirire ibyifuzo byabo.
« Iyaba ariko umuryango wanjye wanyumvaga !
Iyaba Israheli yagenderaga mu nzira zanjye,
mu kanya gato nakubika abanzi bayo,
ngacyamurira ikiganza ku bayirwanya.
« Abanga Uhoraho bagatangira kumukeza,
bagahora bakangaranye ubuziraherezo !
Naho umuryango wanjye nkawutungisha ingogore y’ingano,
maze nkawuhaza ubuki bwo mu rutare ! »
Ivanjili ya Mutagatifu Matayo 14, 13-21
Muri icyo gihe, Yezu amaze kumva iby’urupfu rwa Yohani Batisita, ajya mu bwato agana ahantu h’ubutayu hitaruye ; rubanda rubimenye ruva mu migi rumukurikira ku maguru. Amaze kwambuka abona abantu benshi, abagirira impuhwe ; akiza ibimuga byabo. Bugorobye, abigishwa be baramwegera bati «Aha hantu ntihatuwe kandi umunsi uciye ikibu ; none sezerera aba bantu bajye mu ngo kwigurira ibyo barya. » Ariko Yezu we arababwira ati « Bikwirirwa bajyayo ; nimubahe ibyo kurya mwebwe ubwanyu. » Baramusubiza bati « Dufite hano imigati itanu n’amafi abiri gusa. » Arababwira ati « Nimubinzanire hano. » Amaze gutegeka ko bicaza abantu mu byatsi, afata ya migati itanu na ya mafi abiri, areba ku ijuru ashimira Imana; hanyuma amanyura ya migati ayiha abigishwa be, na bo bayiha rubanda. Bose bararya barahaga. Nuko barundarundira hamwe ibisigaye, byuzura inkangara cumi n’ebyiri ! Nyamara abariye bari ibihumbi bitanu, batabariyemo abagore n’abana.


text:
Amateka y’inshinzi, Gishegabo na Gashyende wasigaye mu gihugu ari umugabo rudori
Aya mateka ari mu nsigamigani ‘yigize inshizi’.Uyu mugani bawuca iyo bashaka gucubya ubukaka bw’umugore cyangwa umukobwa wese wanga gutimaza igitsinagore, nibwo bagira bati ‘cisha make dore ko wigize inshinzi’; wakomotse ku nshinzi za Gishegabo Gasharankwanzi, wikabuwe na Gashyende ka Magirirane w’i Busasamana bwa Ngendo (Gisenyi).
Kera imana yiberaga mu Busasamana bwa Ngendo ya Gisenyi, bukeye irema abantu ibakwiza isi yose ariko bamwe ibagira abakire abandi ibagira abakene. Abakire bahaka abakene, mu bakene hakabamo umugabo witwaga Magirirane. Rimwe ngo azindukana n’umuhungu we Gashyende bajya guca umubaya wo gukenekamo umunyu.
Baragenda no mu kibaya cya Busasamana aho imana yiberaga, baca umubaya bamaze kuwugwiza barahambira barikorera, hakaba haramutse igihu bagenda batarora imbere n’inyuma. Bagize batya babona igihu kireyutse Magirirane akebutse hirya abona umwezi urimo ikintu cy’umweru nuko arikanga abwira Gashyende ati “Dore kiriya kintu sha.”
Gashyende agikebutse aravuga ati “Ubanza ari ya mana bajya bavuga ko yibera hano. Imana iramuhamagara iti “Gashyende we.” Gashyende ati “Karame nyagasani”. Iti “Si ubanza ari ya mana ahubwo ni imana nk’uko nyine ubibwiye so.”
Magirirane yumvise ko ari imana abwira umuhungu we ati “Ngiye kurwana na yo kahave”. Gashyende ati “Sigaho wirwanya imana.” Magirirane aranga arahubuka ayikubita ikibando ati “Ubona ngo urakiza abandi naho njye ukangira umutindi?” Agiye kuyongeza ikindi irashwekura umuhungu we aramufata ati “Sigaho rwose wikubita imana ni yo yirirwa ahandi igataha iwacu i Rwanda.”
Magirirane aranga aramwiburungushura ayoma mu nyuma avuza induru ngo “Rubanda rw’abakene mvumbuye imana, nimuntabare tuyibaze icyo yaduhoye.”Hirya no hino induru zirakorerana abantu barahurura, ari abakene ari abakire; abakene bati “ Iyo nyakunyagwa yatwambitse ubusa, itwima amatungo nk’abandi.” Abakire na bo bati “Yatwiciye amatungo itumarira n’abana”.
Nuko Gashyende abiruka inyuma akomera ati “Rubanda rwose nimusigeho mwikwanga imana.”
Abagore b’ibambe barikorera bamagana abagabo ngo boye gukubaganira imana. Ay’ubusa abagabo baranga bayirukaho ariko ibereka igihandure. Bagaruka bakubita agatoki ku kandi bati “Amaherezo tuzabonana.”
Na yo irabahindukirana iti “Nzabatsembaho ndokore Gashyende wanyubashye n’abagore babujije abagabo kuntuka. Abo bonyine basa.” Iherako ibahuramo ubushita bwa gihome burabarimbura, koko rero hasigara Gashyende n’abagore n’abakobwa babo gusa.
Gashyende abonye ko ari we usigaye wenyine yikunga mu rubuga rw’abagore, basakabaka batuka abagabo babo ngo ni bo batumye n’abana babo b’abahungu bapfa, aherako acika ajya mu ishyamba ahaca indiri yigumirayo.
Abagore na bo babonye ko basigaye ari impehe bati “Iri shyano tugushije ni iriki?” Baraterana bajya inama bati “Ubu ngubu tuzabaho dute tutagira umwami?”
Bajya inama yo kumwimika. Bajya ahahoze ari ibwami bahararuza ingoma zahoze ari iz’ingabe n’iz’imivugo, bazijyana i Busasamana bagezeyo bitoranyamo umugore ubatambukije ubwiza n’amatwara witwaga Gashirankwanzi nuko baramwimika, iry’ubwami bamwita Gishegabo.
Amaze kwima atora abagore b’ingare ho intore ze abita inshinzi ziba ingabo z’igihugu cye, umugaba wazo akitwa Nyiragashibura. Inshinzi ntizimaze gutorwa zadukana urugomo rukabije zahuka mu bagore n’abakobwa zirabavuruga zirabadiha karahava. Gishegabo si ukubatanga arasara arasizora.
Gashyende aho yibereye mu ishyamba akajya yumva abagore bahita baganya ko Gishegabo n’inshinzi ze baciye ibintu mu gihugu.
Bucyeye haza guca umugore ari wenyine agenda yivugisha aganya ati “ Ese bakobwa bakowe nka Gipfakare Gishegabo n’inshinzi ze bazarokokwa n’uwa mana ki?”
Gashyende aho yibereye aribaza ati “Ubwo uriya mugore ari wenyine uwamwegera nkamubaza ibyo avuga nabimenya imvaho kandi nkarushaho kumenya uko ibintu bimeze hirya no hino.”
Nuko ava mu ndiri ye aza yomboka taritari aramutungura ati “Mbese uraho wa mugore we?” Umugore arikanga akebutse asanga ari umugabo umusuhuje aramwikiriza ati “Uraho nyakugira imana?”Ati “Ese ko abagabo bashize mu gihugu wowe warokotse ute?”
Gashyende ati “Narokowe n’imana itamanuzwa.” Umugore ati “Ese uba hehe ubundi ?” Ati “Nibera hano muri iri shyamba , narabahunze kubera induru zanyu ngo twebwe abagabo twabamariye abana b’abahungu.” Umugore ati “ Mbega twebwe hari aho turi, ingoma y’abagore ntitugeze ku buce?”
Gashyende ati “Ese iyo ngoma y’umugore ni ngoma nyabaki?” Nyamugore arakunda aramutekerereza ati « Twabonye tubaye impehe twiyimikira umwami, twimika umugore witwa Gashirankwanzi iry’ibwami tumwita Gishegabo. Tumaze kumwimika na we atora abagore b’ingare abita inshinzi none ariko zaturembeje.”
Yungamo ati “Harya wowe ngo wibera hehe?” Gashyende ati “Sinakubwiye ko nibera muri iri shyamba? » Umugore ati « Ngusabye rwose kunjyanamo tukiriranwa tuganira tugashirana urwuba bwagoroba ngataha. »
Gashyende na we ati « Izo mana nazikurahe mboga zizanye ? » Nuko ntiyarushya atindiganya dore ko ngo nta wusendeganya umusanga . Amuhonogerana muri iryo shyamba aho aciye ikiganda bagandagaza muri iyo ndiri, baririranwa bimara nyirarigi.
Bigeze nimugoroba nyamukobwa abwira Gashyende ati « Mperekeza tujyane iwanjye tujye kwibanira uve muri iri shyamba. » Nyamugabo ati « Oya, abandi bagore batazakunyiciraho. » Umugore ati « Humura nzaguhisha ntibazakubona.” Gashyende yanga kumutetereza aremera barajyana ariko agenda agononwa.
Bahaguruka rubanda rushyizweyo bagera mu rugo ntawubaciye iryera. Gashyende aruhagirwa arasigwa, aranywa ararya, araryama; umugore ati “ Ngaha nashira agahinda.” Gashyende aba aho izuba akajya aryotera mu gikari ubundi akibera mu nzu, umugore akamuhezura, akamuha ibyo akeneye byose, akamuha inzoga, akamuha amata, Gashyende na we agakunda agakora umurimo wa nyir’urugo.
Nuko haciyeho iminsi nyamugore asama inda, hashize amezi abiri arakenkemuka, undi mugore buzuraga yamwitegereza akabona asa n’utwite akibaza ati “ Nyirakanaka uyu iyi nda yaba yarayitwitishijwe na nde ko nta mugabo ukiba muri iki gihugu?” Nuko biramujija ariko bikomeza kumwanga mu nda bukeye aramwihererana ati “Umva rero, Mutanyagwa ; rwose ngiye kugusaba ikintu kandi ntukinyime ukimpe, mbabarira ntumpishe uko waje gutwita iyo nda mbona ufite. Wayikuye he, yaje ite?”
Undi aho kumusubiza araseka. Mugenzi we aranga aramuhatiriza ati “Cyo mbwira”. Bigeze aho ak’ubucuti karamugonda aremera amumenera ibanga. Ati “Nyagucwa , rwose ntacyo nguhisha, mfite umugabo nitoreye mu ishyamba ndetse ngwino njye kumukwereka , yitwa Gashyende ariko uzaryumeho.” Nuko bajyana mu rugo bahageze ati “Jya mu nzu umusuhuze uti “Uraho Gashyende?” Gashyende yumva ijwi atari irya bene urugo basanganywe araryama ariyorosa aranuma.
Wa mugore arongera arakutiriza ati “Uraho Gashyende unyihorera urimo?” Undi noneho ati “Uraho nawe?” Umugore asatira uburiri yicara ku rwuririro aramubaza ati “Ni wowe Gashyende?” Undi ati “Ni njye.” Umugore ati “Nubwo uri Gashyende ariko izina si ryo muntu.” Gashyende ati “ Ryabaye muntu.” Umugore ati “ Wabaye Gashyende ntiwanshyenze.” Gashyende ati “Ibyo na byo?”
Aramukurura aramwiyegereza aramushyenda aramunezeza, birangiye nyamugore asohokana ibinezaneza abwira mugenzi we ati “ Niko nyagucwa, uramfunguriye wo kabura icyago we.” Undi ati “Ujye umara iminsi unyaruke uze ngufungurire ubundi twibereho.”
Umugore ataha anezerewe akajya amara iminsi agasubirayo Gashyende akamushyenda ingwengwe rikaba iryo. Bidatinze na we arasama, inda y’uwa mbere iba imaze kuba nkuru. Inkuru irakorerana igera mu bandi bagore, igera n’ibwamikazi iti “ Nyiranaka na nyirakanaka bafite inda z’imvutsi.”
Gishegabo ngo abyumve arashega, atumiza abo bagore bombi ati “ Nimumbwire uwabateye inda.” Bati “Ntitumuzi twabonye dutwite gusa.” Bati “ Mbese ariko ko mutubaza ubusa, hari umugabo muzi wahonotse mu gihugu; nta mugabo ni ishyano twabonye ritugwira gusa.” Gishegabo ati “Noneho ubwo wumva ari ishyano ryabagwiriye, nimubabohe.”
Inshinzi zibaterera ku ngoyi, umunigo sinakubwira, ingoyi imaze kubarembya bati “Nimutworohereze tubabwire. Boroshya ingoyi, abagore bati “Dufite umugabo witwa Gashyende.”
Gishegabo arisamira hejuru abwira inshinzi ati “Nimuhurure muhutere munzanire ako Gashyende.” Nuko umugaba wazo ari we Nyiragashibura azirangaza imbere no kwa Gashyende, bagezeyo arazibwira ati “Nimugume hanze ndamwikuriramo.”
Nuko yihina mu nzu amusanga ku buriri amwirohaho araryama , Gashyende ntiyirirwa abaza aramushyendagura. Nyiragashibura amaze kunyurwa asohokana ibinezaneza abwira inshinzi ati “Burije nimucumbike tuzamujyana ejo.” Inshinzi ziracumbika, Nyiragashibura yiraranira na Gashyende bararikesha.
Bucyeye baramushorera no kwa Gishegabo amukubise amaso asuma amusanganira amusingira ukuboko amujyana ku gisasiro cye bibera iyo ngiyo. Ba bagore barasezerwa barataha, umugabo wabo asigaranwa n’umwamikazi wabo. Ubwo inkuru ikwira mu gihugu ngo ibwami habonetse umugabo. Abagore babyumvise barashika na yo, bageze ku karubanda barasakabaka bati “Nimutwereke umugabo wabonetse ino.”
Gishegabo yigira inshege, ashegera kumwiharira. Arasohoka ajya kubamagana ati “Bagore nimwijuke umugabo wabonetse ino ni uw’umwamikazi ntabwo ari uwanyu mwese kandi si uw’uwenze wese.” Abagore induru barayidehera bati “Turamushaka byanze bikunze, nimumuduhe natwe adufungurire.”
Nuko rumaze kubura gica, Gishegabo ategeka inshinzi ati “Abaguma gutera isahinda mubahinde nibanga mubabohe.” Ushyizeho akarimi bakamufata bakamuboha ariko abasigaye ntibabikangwe urusaku bakarurusha isandi bati “Nimutwereke bishye binoge.”
Gishegabo abonye ko ibintu bigeye gucika asohokana Gashyende amushyira ku karubanda arangurura ijwi ati “Bagore dore umugabo wabonetse mu gihugu nguyu nimumurebe ariko si uw’uwenze wese.” Abagore baza nk’iya Gatera baramuhobera, baramusomagura , baramuterura baramwerereza bati “Kaze neza uje mu bawe mugabo muzima.”
Gishegabo abibonye atyo biramurakaza, arabisha ategeka inshinzi kumubambura ku mbaraga; nuko ziramubambura zirabirukana zirabatatanya, zirabahashya barataha, bataha ariko badatashye, badashizwe , baritsira bati “Natwe ibwami bagomba kudufungurira.”
Gishegabo amaze guca iteka yisubiranira na Gashyende mu nzu bicara ku rwuririro rw’igisasiro cye ategeka inshinzi kurarira zitirarije kugira ngo hato abagore batava aho bagangura urugo bakamusahura. Nuko burira abararira barararira, ingoma na zo zirabikira umwamikazi yiryamanira na Gashyende ku mudendezo. Bucyeye na bwo biriranwa iyo ngiyo. Abagore na bo uko bagiye batagiye bazindukira aho ngaho barasakabaka bati “Natwe nimureke Gashyende adufungurire.” Bigeze aho akaryana mu mpuzu no mu ihururu karanga, inshinzi na zo zirarikokera ziti “Gishegabo araducura umugabo akaducura ibyiza ari twe twabizanye?” Zijya inama yo kumwica ngo zibone ubusaranganya Gashyende.
Nuko zimaze kuyinoza ziroha mu nzu ziroha ku gisasiro zifata Gishegabo ziramwica kuko yigize inshege agashegera kwiharira Gashyende. Zimaze kumwivugana umutware wazo Nyiragashibura abanza kuryamana na Gashyende ariko we ntiyamwiharira akajya abwira umukobwa umwe mu nshinzi bakaryamana akamushyenda, babana batyo.
Bigeze aho inshinzi zijya inama yo kumwimika ziti “Nta mwami w’umugore kandi harabonetse umugabo.” Ingoma ziyishyira ku nama zihamagara abagore bose akarubanda karasendera, bimika Gashyende ubwo; iry’ibwami bamwita Magirirane na we rero Nyiragashibura arakomeza aba umugaba w’inshinzi kandi ari na we mwamikazi, muka Magirirane, Gashyende; gusa we arya ari menge ntiyamwiharira nka Gishegabo, akabareka bakamusanga akabacubiriza akaryana mu ihururu. Nuko biba bityo iminsi irahita indi irataha.
Gashyende ashyenda abagore n’abakobwa bari mu kigero cyabyo, bigira bitya abantu bongera kororoka babyara ibitsina byombi, abakobwa bose barakunda babona abagabo, abahungu bagira abagore babo n’umwami Magirirane abona ingabo nyangabo. Kuva ubwo ibintu biba Magirirane, umugore akagirwa n’umugabo, umugabo akanezwa n’umugore, umwami akizihizwa n’ingabo.
Si njye wahera hahera ingoma ngore ya Gishegabo n’inshinzi ze.
Ntakirutimana Deus


text:
Umugani Impyisi n’Imana
Ngucire umugani nkubambuze umugani n’uzava I kantarange azasange ubukombe bw’umugani bumanitse kumuganda w’inzu…
Ubusa bwaritse ku manga,
Uruvu ruravugiriza,
Agaca karacuranga,
Nyiramusambi isabagirira inanga,
Harabaye ntihakabe
Harapfuye ntihagapfe
Hapfuye imbwa n’imbeba
Hasigaye inka n’ingoma
Impyisi yari hamwe n’izindi nyamaswa,maze irebye umurizo wayo isanga utameze nk’uw’izindi.Ako kanya ifata umugambi wo kujya kubaza Imana icyatumye iyiha umurizo mubi kandi udasa n’uw’izindi nyamaswa.
Iryo joro ntiyasinzira,bucya yageze ku Mana.Irayibwira iti”Nyagasani,ntiwabwira impamvu yatumye umpa umurizo utameze nk’iyindi?Ese wabtewe n’iki?Imana irayisubiza iti”nyamara,ndasanga naraguhaye umurizo ugukwiriye.Ariko rero ubwo utawishimiye,ukaba ushaka urutaho,ndabanza nguhe icyo ukora maze nugaruka wagishoboye nguhindurire umurizo nguhe uwo wifuza.
Impyisi iremera.Maze Imana ishaka igisembe cy’iintama,iragifata ikizirika ku gahanga k’iyo mpyisi.Iti”ngaho genda ntukore kuri iki gisembe uze kukinzanira ni mugoroba.
Impyisi iragenda.Impumuro y’icyo gisembe iyitera ipfa.Irenze umusozi wa mbere amerwe aba arayishe.Ariko irihangana irakomeza.Igeze ku musozi wa kabiri,iba itangiye kukirigata.Ku musozi wa gatatu,amerwe aba arayirembeje itagishoboye kwihangana,iti:Hoshi!Izina ry’ubupfisi rirakampama!urubwa ruruta ububwa”.Ako kanya cya gisembe ikimira bunguri.
Nimugoroba igaruka ku Mana isoni zayishe,yabuze uko yifata.Imana iyibonye iti:cya gisembe kirihe?Impyisi irasubiza iti:amerwe n’inzara byanyishe,ngiye gupfa ndakirya!Imana iti:nuko rero!Ubwo wakiriye,ntushobore kwihangana ngo ukigarure,wowe n’izindi mpyisi zose muzahorana iteka umurizo nk’uwo.Impyisi itaha ityo,ntiyongera kubaza Imana iby’umurizo wayo,igumana uwo yari isanganywe.
“iraguha ntimugura”


text:
Menya imirongo ya Bibiliya ivuga ku bibi by’ishyari n’uburyo bwo kuritsinda burundu
Yanditswe na: Ubwanditsi2020-12-03 06:28:53
Ishyari ni igice cyihariye cya kamere muntu kimuhindukirira icyaha. None ni gute dushobora gutsinda ishyari duhereye ku muzi waryo? Ijambo ry’Imana ritwereka inzira yo gutsinda ibyaha byose, ko ari ugukurikira Yesu twikorera umusaraba wacu kandi buri munsi, ni ukwiyanga!
Niwita kuri aya magambo y’Imana ntuzongera kuba imbata y’ishyari ukundi!
Ibyanditswe byera bivuga iki ku ishyari?
Ijambo ry’Imana risobanura neza ibyerekeye ishyari: ni "umurimo wa kamere, ishyari ni icyaha. Icyaha, ni ikintu cyose kinyuranye n’ubushake bw’Imana n’amategeko yayo. Gukora icyaha ni ukurenga cyangwa kutumvira ayo mategeko. Irari ry’icyaha riba muri kamere ya muntu. Muyandi magambo, kamere muntu yanduzwa kandi ikangizwa n’abakora ibyaha.
Ishyari ni icyaha kidasanzwe kandi cyangiza dukeneye kurandura burundu!
Dore imirimo ya kamere iragaragara ni iyi: gusambana no gukora ibiteye isoni n’iby’isoni nke, no gusenga ibishushanyo, no kuroga no kwangana no gutongana, n’ishyari n’umujinya n’amahane, no kwitandukanya no kwirema ibice, no kugomanwa no gusinda, n’ibiganiro bibi n’ibindi bisa bityo.
Ndababwira hakiri kare nk’uko nababwiye kera, yuko abakora ibisa bityo batazaragwa ubwami bw’Imana. Abagaratiya 5:19-21
Umutima utuje ni wo bugingo bw’umubiri, Ariko ishyari ni nk’ikimungu kiri mu magufwa. Imigani 14:30.
Twe kwifata uko tutari, twenderanya kandi tugirirana amahari. Abagalatiya 5:26.
Ariko niba muhorana amakimbirane akaze mu mitima yanyu mugahorana intonganya, ntimukabyiratane ngo mubeshyere ukuri. Yakobo 3:14. kuko aho amakimbirane n’intonganya biri, ari ho no kuvurungana kuri no gukora ibibi byose. Yakobo 3:16.
Abwira bose ati “Umuntu nashaka kunkurikira niyiyange, yikorere umusaraba we iminsi yose ankurikire, kuko ushaka kurengera ubugingo bwe azabubura, ariko utita ku bugingo bwe ku bwanjye ni we uzabukiza. Luka 9: 23-24.
Ntimukagire ingeso zo gukunda impiya ahubwo mujye munyurwa n’ibyo mufite, kuko ubwayo yavuze iti “Sinzagusiga na hato, kandi ntabwo nzaguhāna na hato.” Abaheburayo 13: 5.
Ariko rero imbuto z’Umwuka ni urukundo n’ibyishimo n’amahoro, no kwihangana no kugira neza, n’ingeso nziza no gukiranuka,no kugwa neza no kwirinda. Ibimeze bityo nta mategeko abihana. Aba Kristo Yesu babambanye kamere, n’iruba n’irari byayo.


text:
URUKUNDO NYARUKUNDO EP 3: Cyuzuzo ararikocoye !
Umutesi ati: «Ahaaa, tubireke basi tudahera muri ayo tugakererwa.» Nuko amusezeraho, Cyuzuzo aramubwira ati: «Mugire amasomo meza.» Umutesi ati: «Namwe».
Muri iyo minsi aho Cyuzuzo yahuriraga n’Umutesi hose yarahagararaga akamusuhuza bakaganiraho gake ariko akabura aho ahera amuhishurira ikimuri ku mutima.
Umunsi umwe mu kigo habaye umunsi mukuru wo kwizihiza yubire y’imyaka mirongo inani Urwunge rw’Amashuri rwa Butare rumaze rushinze. Cyuzuzo yari yicaye na bagenzi be bareba abana bakinaga ikinamico imbere, akebutse inyuma abona Umutesi mu kivunge cy’abanyeshuri bari bahagaze babuze aho bicara. Arahaguruka arasohoka, aturuka mu muryango w’inyuma akora k’Umutesi, arahindukira bakubitanye amaso aramwenyura aramusuhuza. Cyuzuzo amukomeza ukuboko, aramukurura bigira inyuma gato baraganira.
Mu gihe abandi bari bahugiye mu kureba imikino n’imbyino zitandukanye zari zateguwe, Cyuzuzo yaboneyeho umwanya wo gutangariza Umutesi ikibatsi cy’urukundo cyagurumanaga mu ndiba z’umutima we. Baganiriye byinshi, Cyuzuzo agaca hirya no hino akabura aho ahera amubwira akamuri ku mutima.
Kera kabaye Umutesi yaje kumutera urwenya amubwira ukuntu bamubwiye uburyo yananiwe kurengura umupira yamurangariye, barabiseka bombi baratembagara. Cyuzuzo aba abonye imbarutso, ati " Umute, nabaho sindakundana n’umukobwa, yemwe n’aho nize icyiciro rusange hari benshi babigerageje bakanyegera tukaganira ariko nge nkumva bitandimo nkabyima umwanya, ariko uriya munsi rero, ntakubeshye, nyine ni ubwa mbere nari nkubonye, ariko nahise numva ibyiyumviro ntazi aho biturutse muri njye, nibagirwa icyo nagombaga gukora, mpugira mu kukwitegereza nibaza aho nzagukura. Nabaye nk’ubonekewe, ndaswa n’ubwiza bwawe buhebuje, nzongwa n’ingendo yawe yihariye, ndetse no kugeza uyu munsi iyo nkubonye mba numva naguma hafi yawe nkwitegereza.» Umutesi isoni ziramwica ariko yihagararaho ati: «Ariko Cyuzuzo nawe…»
Cyuzuzo wavugaga aseka noneho aceceka akanya aratuza maze abwira Umutesi ati: «Umute, mu by’ukuri naragukunze bidasanzwe. Ni ubwa mbere bimbayeho mu buzima bwange kuva navuka, ariko nasanze ntagishoboye gukomeza kubihisha, nifuzaga kumenya niba urwo ngukunda turusangiye ngo unyugururire amarembo y’umutima wawe.»
Umutesi aceceka akanya gato, aramwenyura ati: «Cyuzu, ubuse koko, nyine, wowe umaze igihe ubitekerezaho…» Cyuzuzo aramwenyura ati: «Nibyo rwose Umute, ariko rero nawe nibura mu gihe gishize tumenyanye hari icyo waba utekereza. Sibyo?» Umutesi aramwenyura, areba hirya areba hino, arongera areba Cyuzuzo mu maso, n’amasoni menshi ati: «Cyuzu, nange ndagukunda.»
Cyuzuzo yagiye kumuhobera yibuka ko bari aho abantu bababona, arijijisha amufata ukuboko barasohoka bahagarara hirya y’inzu mberabyombi mu nsi y’igiti, nuko Cyuzuzo aramubwira ati: «Umute, uri mwiza, uvuga neza, ureba neza, useka neza, ugenda neza; nishimiye gutangirana nawe inzira yange ya mbere mu rukundo.»
Umutesi aramwenyura ati: «Cyuzu, uri umusore mwiza, uriyubaha, kuba uri intyoza mu mukino w’amaguru byo ubwabyo bikugira umuhungu ukunzwe kandi wifuzwa n’abakobwa benshi muri iki kigo. Nishimiye kuba ari nge wahisemo mu bakobwa bose biga hano.»
Kuva uwo munsi Cyuzuzo na Umutesi binjiye mu rukundo nta kwihishira kuburyo byageze mu gihembwe cya kabiri benshi mu kigo bamaze kubimenya.
Umunsi umwe ari kuwa gatandatu mu masaha yagenewe gukora isuku, inyuma y’inyubako abakobwa bararagamo hari hicaye abakobwa benshi bafura. Hepfo gato ahitaruye, mu nsi y’igiti cya avoka hari abakobwa batatu biganaga n’Umutesi. Bari incuti magara kuburyo akenshi babaga bari kumwe baganira utubanga tudashira. Bakinanaga n’Umutesi umukino wa “Volley ball” ariko ntibashyikiranaga na we kuko yakundaga kubahisha amabanga ye. Uwitwa Uwamahoro ati: «Ariko mwaba mwaramenye umusore ugezweho ubu kwa Kibasumba?» Abandi bati: «Kagire inkuru rero!» Ati: «Ubu imitoma iravuza ubuhuha hagati ya Kibasumba na wa musore mushya usigaye ari rutahizamu w’ikipe y’ikigo.» Uwitwa Munyana ati: «Yego maye, ejobundi turi mu birori mu nzu mberabyombi nabonaga bitaruye abandi bahugiye mu two ntazi.» Uwitwa Mutoniwase ati: «Uriya musore mwiza arambabaje gusa. Kibasumba araje amurire udufaranga maze aceho we disi umusore asigare aririra mu myotsi. Ese buriya ka Mutesi kabaha ibiki we?» Bagenzi be baraseka bati: «Nawe se urashaka kujya gucisha muko?»
Cyuzuzo yakundaga Umutesi kuburyo ntacyo yamuburanaga agifite. Yakundaga kumutungura kenshi akamuha impano zitandukanye, Mutesi na we akavuga ati umusore ni uyu rwose. Ni mugihe kuko Cyuzuzo nibwo bwa mbere yari akunze bya nyabyo kandi iwabo bamuhaga byose kuko yari umwana w’ikinege kandi byongeye bari bishoboye. Kimwe n’abandi bakinyi b’abahanga mu kigo, Cyuzuzo yigiraga ubuntu ariko iwabo bamuhaga amafaranga y’ishuri yose bagombaga kwishyura ndetse bakamuha n’ayo kwikenuza bakamubwira bati: «Ni akaguru kawe kakwishyurira, nawe aya mafaranga uge uyifashisha mu bindi bigufitiye akamaro utegura neza ahazaza hawe.» Nuko akayajyana akayabitsa akajya akoreshaho make.
Igihe cy’ibizami bisoza igihembwe cya kabiri cyegereje, umuyobozi ushinzwe umutungo, yazengurutse amashuri yose asoma amazina y’abanyeshuri batarishyura amafaranga y’ishuri, abasaba ko bataha bakazagaruka bayazanye. Mu bagombaga gutaha Umutesi na we yari arimo ndetse ataha atabimenyesheje Cyuzuzo. Ku mugoroba Cyuzuzo yagiye kumureba mu ishuri ryabo aramubura. Abaza umukobwa witwa Umuraza bicaranaga amubwira ko yatashye. Umutesi yagarutse mu kigo nyuma y’iminsi ibiri. Cyuzuzo amenye ko yaje ajya kumureba ngo baganire.
Cyuzuzo yamubajije amakuru y’iwabo undi amubwira ko ari meza, bakomeza ikiganiro ariko Cyuzuzo akabona Umutesi ntiyishimye. Amubajije impamvu, undi amubwira ko adatuje kuko n’ubundi yagarutse atazanye amafaranga y’ishuri. Cyuzuzo ntiyiriwe amubaza byinshi yaramubwiye ati: «Ihangane mukunzi, Imana iteza amapfa ni na yo itanga aho bahahira.» Aramuhumuriza maze amusezeraho aragenda. Mu gitondo mbere yo kujya mu ishuri Cyuzuzo yagiye kubikuza amafaranga yari yarabikije umusore wakoraga muri Kantini y’ikigo, ayaha Umutesi ngo age kwishyura amafaranga y’ishuri batazamubuza gukora ibizamini. Umutesi aramushimira cyane.
Umutesi amafaranga y’ishuri yari yayazanye, ariko aba aretse kuyishyura ngo arebe icyo umukunzi we akora kuko yari azi neza umubare w’amafaranga yabikije muri Kantini. Amaze kwishyurirwa, ayo iwabo bamuhaye yatangiye kuyinezezamo.
Ibiruhuko bigeze, Cyuzuzo yashatse gutahana n’umukunzi we Umutesi ariko undi amubwira ko bidakunda kuko aribunyure mu Ruhango kwa Nyirarume, akazakomeza i Kigali nyuma y’iminsi ibiri. Cyuzuzo amusaba ko bazasurana mu biruhuko ariko Umutesi amubwira ko amusuye iwabo batabibona neza bemeranywa ko bakihangana kugeza basubiye ku ishuri.
Cyuzuzo ageze iwabo yasanze ku Cyumweru bafite gahunda yo gusura abahoze ari abaturanyi babo ku Kamonyi by’umwihariko umuryango wa Karenzi bari inshuti magara. Ntiyagombaga gusigara kuko yari abakumbuye cyane. Yongeye gutekereza Igitego bareranywe wari utagifite umwanya mu bitekerezo bye.
Ku cyumweru mu gitondo baritegura berekeza ku Kamonyi. Bageze ku Kamonyi mu ma saa yine, babanza kunyura kuri Paruwasi kuhumvira misa ya kabiri, dore ko n’umuryango wa Karenzi utasibaga misa. Misa ihumuje baratahana, bajya mu rugo kwa Karenzi.
Babakiriye neza, barasangira, baraganira biratinda. Hashize akanya Cyuzuzo asaba Igitego ko baba batemberana mu mudugudu agasuhuza izindi nshuti yari akumbuye. Baboneyeho umwanya wo kuganira bisanzuye, ndetse barenze umuharuro barahagarara batera ibiparu, ibyo kujya gusuhuza abandi bigenda nka nyomberi. Baganiriye byinshi byiganjemo udushya two ku mashuri aho biga.
Bugorobye ababyeyi ba Cyuzuzo barasezeye ngo batahe, Karenzi n’umugore we barabaherekeza ngo babanze bage gusuhuza abo kwa Matabaro hakurya y’umuhanda barebe ko ari na ho ba Cyuzuzo bari. Bageze ku muharuro basanze Cyuzuzo n’Igitego bahuje urugwiro ibiparu ari byose, bababaza niba kwa Matabaro bariyo batangira kurya indimi. Batunguwe no kumenya ko batigeze barenga aho n’igihe bagendeye. Nuko bajyana kwa Matabaro barabasuhuza. Ntibatinzeyo kuko bwari bugorobye, bahise bagarukana aho imodoka y’iwabo wa Cyuzuzo yari iparitse, nuko babasezeraho basubira i Kigali.
Mu nzira bataha, Cyuzuzo yagiye atekereza kuri Igitego. Yibukaga ishusho ye, akibuka isura ye n’inseko nziza yamusekeraga baganira akumva hari icyo yakabaye yamubwiye mbere y’uko batandukana. Igitego yari yarakuze avamo inkumi nziza y’uburanga buhebuje n’igikundiro kuburyo Cyuzuzo yamukubise ijisho agatungurwa. Yakomeje kubitekerezaho...
....Biracyaza
UMWANDITSI: RENZAHO Christophe
Art: Idi Basengo
Iyi nkuru izajya ibageraho buri wa mbere , ku wa Gatatu no ku wa gatanu
Kanda hano usome agace kabanje
Umusogongero w’inkuru Ndende: URUKUNDO NYARUKUNDO
Ushaka gutera inkunga ubwanditsi bw’izi nkuru ndende, wabunyuza kuri 0788696317 cyangwa 0727696317


text:
Muraho neza, nyuma yiyi quarantine twari tumazemo igihe abasore n’abagabo benshi ubwanwa bwabo bwarakuze kubera kutajya kogoshesha. Akenshi usanga abatabumenyereye batabukunda, bakavugako iyo ubwanwa bwabo bwakuze babona bidasa neza. Gutereka ubwanwa ni icyemezo buri muntu afata ku giti cye, utabukunda nta kibazo. Iyi nkuru igamije gufasha abantu bakunda ubwanwa ariko batazi kubwitaho ngo bube bwinshi buse neza ntibubemo imyanya ubona idakura. Video tuganiraho uyu munsi ni uyumusore utubwira ukuntu yita ku bwanwa bwe. Nkuko mubibona ku ifoto ya video ye…
Kudefriza imisatsi neza nticike ??♀17/07/2020
Amabanga yo guhumura neza umunsi wose!!10/07/2020
Imisatsi yarekeye gukura icyo wayikorera03/07/2020
Muraho neza, nizereko mumeze neza. Inkuru tubafitiye uyu munsi ni iyabantu imisatsi yabo yarekeye gukura. Uyu mwaka utangira, twanditse inkuru yibintu wakora ngo ugire imisatsi miremire. Gusa nzi neza ko hari igihe ibintu byose bavuga uba ubikora ariko ukabona wapi. Tuvuge imisatsi igakura ikagera ku ntugu yarangiza igahagarara, ugatangira gushyiramo vitamin igakuraho ho gato nanone ikongera igahagarara. Video yuyu munsi ni iyumukobwa udusobanurira impamvu imisatsi ihagarara ahantu ikanga kuharenga nicyo wabikoraho. Ubusobanuro agiye kuduha ni ikusanya ryubushakashatsi (scientific studies) bwakozwe…


text:
Bamwe mu ba camarades du V Juillet
Tumaze iminsi dusoma ibijyanye n’amateka yaranze u rwanda, cyane cyane chapitre ya coup d’etat yo muri 1973. iyi coup d’etat niyo yabaye nyirabayazana w’inzika zabaye hagati y’abiswe abanyenduga n’abiswe abakiga. Nyuma yayo, ibyiza by’igihugu byinshi byikubiwe n’abantu bakomokaga mu turere twa Gisenyi na Ruhengeri cyangwa rimwe na rimwe Byumba. ibi byatumye mu by’ukuri abanyarwanda batumva ko bafite uruhare rungana ku gihugu ku buryo byagize ingaruka mu gihe cy’intambara yatangijwe n’Inkotanyi mu kwezi kwa 10 umwaka wa 1990.
Byageze aho abanyenduga bamwe bumva ko urugamba rugomba kurwanwa n’abakiga ngo kuko ari bo bari bafite ibyo barwanira! Abasirikare bamwe batorokaga urugamba bakisangira Inkotanyi mu gihe abenshi mu bakiga bo bumvaga koko igihugu bagomba kukitangira kugeza kuwa nyuma. Muri politiki abanyenduga cg abiswe abanyenduga nibo babaye aba mbere mu gushinga amashyaka arwanya leta ndetse afatanya na FPR mu gushegesha Habyarimana. Twagiramungu Faustin yabyukije MDR (ariko iza ari pirate), Mugenzi Justin afatanyije na Lando bashinga PL, PSD nta we utari uyizi ko yari igizwe n’abanyabutare benshi, Nayinzira Jean Nepomuscene ni we munyagisenyi wenyine washinze ishyaka rirwanya leta.
Nyuma yaho gatoya ikibazo cyaje gusa n’aho ari abahutu barwana n’abatutsi ariko byari byaratinze, FPR imaze kwemerwa no gushyigikirwa.
Kudasesengura iki kibazo bishobora gutuma dupfobya amasomo akubiyemo maze ejo bundi hagira urundi rugamba ruba ngombwa ugasanga abantu bakomeje ibyo byumviro. Ntawe ushobora gukira igisebe atavuye!
Ubwanditsi.
Basomyi namwe bakunzi b’urubuga leprophete.fr, “mungaye guhera, ntimugaye gutinda”. Iki gice cya 6 cy’iyi nyandiko kije gitinzeho gato kubera impamvu 2. Iyambere ni uko nagize akazi kenshi. Iya 2 ni uko iyo nibukaga uburyo aba bantu bishwe, nahindurwaga, nafata ikaramu ngo mbyandike, ikiganza kigatitira, ikaramu ikitura hasi. Ubu ariko ndumva akanyabugabo kagarutse. Reka dukomeze.
Ubushize twarangirije igice cya 5 cy’iyi nyandiko ku buhamya bwa Suliyetona Viateur Nzaramba. Le 3 Nyakanga 1973 yari avuye i Kigali, yisubiriye iyo yari yaraciriwe mu majyaruguru y’u Rwanda. Perezida Grégoire Kayibanda na Kapiteni André Bizimana bari bamaze kumukurira inzira ku murima bamubuza kugira icyo we hamwe n’abandi bakora ngo baburizemo kudeta babonaga iri gutegurwa na Habyarimana, Kanyarengwe, Lizinde n’abandi. Yanyuze i Kanombe gusezera kuri Liyetona Apollinaire Bikorimana. Apollinaire yaramubwiye ati : “Nutaza, ba Kanyarengwe barakora kudeta kandi nyamara na Habyarimana abirimo”.
Le 4 Nyakanga 1973 perezida Grégoire Kayibanda yiriwe ashaka ministiri we w’Ingabo, akaba n’umugaba wazo, ari we Jenerali Majoro Juvénal Habyarimana ; aramubura. Yari yagiye he ? Ubundi umuntu wari mu rwego rw’ubutegetsi nk’urwa Habyarimana ntiyashoboraga kurenga ibilometero 30 uva i Kigali, atabifitiye uruhushya rw’umukuriye (nk’uko basigaye bavuga mu kinyarwanda cy’ubu). Uwari ukuriye Habyarimana yari Kayibanda ubwe. Aho yaba yari yagiye hose rero, nta ruhushya yari afite. Iyo bitaba ibyo, Kayibanda ntiyari kwirirwa amushaka. Habyarimana ubwe yavugaga ko yari yagiye gutegura ubukwe bwa murumuna we, Dogiteri Séraphin Bararengana. Ibyo abantu benshi barabikemanga kubera impavu 2 : Bararengana yari mukuru bihagije ku buryo nawe yashoboraga kwitegurira ubukwe bwe. Impamvu ya 2 ni uko umusaza Ntibazirikana, se wa Habyarimana, yari arwariye i Kigali, rwose ari hafi kuvamo umwuka. Ntiyatinze no kwitahira hashize iminsi mike nyuma ya kudeta y’umuhungu we. Ku mugoroba wa joro icyakora, Habyarimana yaje kujya kwa Kayibanda. Ntagushidikanya ko Kayibanda yamukabukiye kubera izo mpamvu zose, anamubaza ukuntu we, ufite mu nshingano ze umutekano w’igihugu n’uburyo bwose igihugu cyamuhaye cyo kuwubungabunga, ntacyo akora kugirango ahoshe umwuka mubi n’ibihuha byavugwaga kandi bikandikwa mu bipapuro bya taragiti (tracts) i Kigali. Agomba kuba yaranamubajije niba hari icyo azi ku bya kudeta byariho bihwihwiswa.
Icyakora Habyarimana yinjira anasohoka kwa Kayibanda, ntawigeze amuhutaza, ntawamurashe ngo amuhushe, yewe nta n’uwigeze amutunga urutoki. Kugeza uwo munsi Habyarimana yarajijishaga, ahisha ko ari mu mugambi wo guhirika Kayibanda ; ariko nyuma y’icyo kiganiro bagiranye, yabonye ko Kayibanda yatangiye kubinuganuga, ni uko na we aherako yihutisha ibintu.
Abashoboraga kumubangamira kuri uwo munota wa nyuma ni ba nde ? Ni abasirikari bo mu gipolisi bwite cy’Ingabo (police militaire) bari barinze iryo joro kwa Kayibanda. Ni nde wari ubakuriye, ari na we wari wacaguye abariyo muri iryo joro ? Ni Kapiteni Charles Uwihoreye. Harabyarimana yaragiye abwira Uwihoreye ati “nari ndasiwe kwa Kayibanda, kubera iyo mpamvu ngombe ngire icyo nkora”. Uwihoreye byamubujije amahoro, ajya kubaza abari barinze kwa Kayibanda uko byagenze, bamubwira ko Habyarimana avuye aho, ko nta n’uwamutunze urutoki, ko ahubwo bamuhaye amasaluti gusa. Icyakora Uwihoreye yasize ababwiye ati : “Ntimushyamirane n’abasirikari Habyarimana agiye kohereza hano, mubihorere”. Uwihoreye yasubiye mu kigo cya gisirikari cya Kigali. Ntiyashoboraga kugisha Habyarimana impaka, ahubwo yamubwiye ko asanze Kayibanda acyicaye muri salo, hari ibintu ari kwandika. Ibyakurikiyeho (kuri perezida Grégoire Kayibanda) twabibonye mu gice cya 3 cy’iyi nyandiko.
Abandi se bo byabagendekeye bite ?
Ifatwa ryabo ryabaye mu byiciro 2. Bamwe bafashwe mu cyumweru cyakurikiye kudeta, abandi batoraguwe mu mezi yakurikiyeho. Ntawarondora ifatwa rya buri wese ngo azarangize. Reka tuvuge gusa irya Kapiteni André Bizimana. Yari atuye imbere y’ishuri ry’Ababiligi (École belge). Bamutumye Guillaume Mbonigaba umusuzofisiye (sous-officier) w’umukanishi akaba yari na mukuru wa Majoro Rwendeye. Yarakomanze, baramukingurira, abwira Bizimana ko Habyarimana yifuza kubonana na we kuri Etat-Major. Bizimana yasubiye mu nzu, yambara neza, afata ikaramu n’impapuro, araza. Yashatse gufata imodoka ye bwite, Guillaume ati “ese waje tukajyana muri iriya jipe nazanye ?” Undi yabyemeranye umutima mwiza. Yaba umuntu waraye ahushije Habyarimana, ntaba yaremeye. Yarabutswe ijipe igeze kuri Nyabugogo, abaza niba uwo ari wo muhanda ujya kuri Etat-Major, bamushyiramo amapingo, bamujyana muri gereza yo mu Ruhengeri. Ni ho benshi bafungiwe, abandi bajyanwa muri gereza ya Gisenyi.
Iyicwa ryabo
Twibutse ko muri Gashyantare 1974 hari urukiko rwa gisirikari rwatangiye kubaburanisha. Rwahagaritse imirimo yarwo mu cyi ry’uwo mwaka rutababuranishije bose. Umunani muri bo rwari rwarakatiye urwo gupfa, barimo na perezida Grégoire Kayibanda, bari bamaze gukomorerwa, bahawe igihano cyo gufungwa burundu. Ni iki cyatumye urukiko ruhagarika imirimo yarwo ? Ntawashidikanya rwose ko ubwo icyemezo cyari kimaze gufatwa ko bagomba gutangira kwicwa, niba bitari byaratangiye kera. Abishi babo bakaba baratinyaga ko urukiko rwajya ruhamagaza imfungwa iyi n’iyi rwibwira ko ikiriho, ngo ize iburane, ikabura, ubwo bikaba bibaye akabona bose ko uwo muntu yapfuye. Uwari waraguye mu bitaro bya Ruhengeri ku buryo buzwi (officiellement) yari Jean Gakire wari umunyamabanga mukuru (secrétaire général) muri ministeri y’ububanyi n’amahanga. Gakire yapfuye perefegitura ya Ruhengeri ikiyobowe na Pierre-Célestin Kabanda, atarasimburwa na Protais Zigiranyirazo wagize uruhare rukomeye mu iyicwa rya ziriya nzirakarengane nk’uko turi buze kubibona mu kanya.
Ubugome bwinshi
Nk’uko n’undi wese yabigenza, binubiye uburyo bari bafunzwemo : muri za Kamironko, ni ukuvuga muri kasho zitageramo urumuri, harimo imbeba, imbaragasa, ibiheri n’utundi dusimba. Binubiye kandi ko bagaburirwaga nabi. Abanzi babo bati “reka n’ibyo twabagaburiraga tubikureho, hanyuma mwicwe n’inzara n’inyota”. Ni uko byagenze. Muri bo hari umwe gusa w’igitsina gore, umwari (Mademoiselle) Agnès Kabarenzi, mushiki wa Kapitene André Bizimana. Ni we wamaze igihe kirekire kurusha abandi muri ayo magomerane, kuko yamaze amezi 2 yose atarya atanywa, hanyuma umutima we ugahagarara. Abandi babonaga bagiye gupfa, bakabavana mu munyururu, bakajya kubica babakubise inyundo mu mutwe, ugize imana bakamurasa, abandi bakabahamba ari bazima. Mu bagize amahirwe yo kuraswa, hari abajugunywe mu rwobo rwa Bayanga mu Bugesera. Ibi bisa n’ibyabaye kuri perezida Grégoire Kayibanda ubwe nk’uko twabibonye mu gice cya 3 cy’iyi nyandiko. Hasigaye amezi 2 ngo bamunige, Sagatwa yatangiye kumwicisha inzara. Icyakora ngo “ntabapfira gushira”, Bwana Tharcisse Ndindiri wari umushoferi wa Kayibanda yafunguwe ari muzima, ariko uburyo yari ameze nabi bwatumye abamubonye bose bahebura ku birebana b’abari barafunganywe na we.
Ntakuntu bitari kumenyekana
Abicanyi babigizemo uruhare ni benshi cyane ku buryo kubika ibanga bitari gushoboka. Dore urutonde rwabo rw’agateganyo :
· Umukuru (Habyarimana) wavugaga “uramukiwe cyangwa abaramukiwe kwicwa”.
· Umugaba wungirije w’Ingabo z’igihugu (Koloneli Serubuga).
· Ministiri w’ubutegetsi bw’igihugu (Koloneli Kanyarengwe).
· Uwategekaga urukiko rwa gisirikari rwari rumaze kuvanwaho (Majoro Ntibitura).
· Umukuru w’urwego rukuru rw’iperereza (Komanda Lizinde).
· Ushinzwe iperereza rya gisilikari muri Etat-major G2 (Kapitene BEM Simon Habyarimana).
· Umukuru w’ingabo mu Ruhengeri (Kapiteni Stanislas Biseruka)
· Umukuru w’ingabo ku Gisenyi (Kapiteni Matthias Havugwintore)
· Perefe wa Ruhengeri (Bwana Protais Zigiranyirazo)
· Perefe wa Gisenyi
· Umuyobozi wa gereza ya Ruhengeri
· Umuyobozi wa gereza ya Gisenyi
· Abicanyi bapakizaga abagomba kwicwa mu mamodoka babajyana aho bagomba kwicirwa
(Butsitsi, Burasa, n’abandi)
Kuri abo bose hiyongeraho ababibonye cyangwa ababimenye bibagwiririye rwose batanabyifuzaga. Abo ni nka Dogiteri Cyprien Hakizimana wagombaga gusinya ibyemezo by’urupfu bivuga ko buri wese mu bishwe yapfuye ku buryo busanzwe (mort naturelle) azize indwara, Kapiteni Rwabakika, liyetona Alphonse Baliyanga wategekaga abasirikari barindaga umukuru w’igihugu, Kapiteni Munyengango wayoboraga ikigo cya gisirikari cya Bugesera (yahurujwe n’abaturage bavuga ko babonye imirambo y’abantu batazwi ireremba hejuru y’amazi y’urwobo rwa Bayanga) ; abaturage babonaga ibyobo rusange bicukurwa bikajugunywamo imirambo y’abantu cyangwa se abantu bakiri bazima, n’abandi benshi.
Bamwe mu bicanyi byarabahungabanije. Kubivuga ni kimwe mu byabafashaga kumva nibura umutimanama wabo ugize amahoro ho gatoya. Abandi barabyigambye, ahari kuberako bibwiraga ko n’ubwo byamenyekana, ntacyo byabatwara. Mu bo byahungabanije harimo Komanda François Burasa. Mu w’1977 yarahungabanye cyane, biba ngombwa ko ajya mu bitaro by’abarwaye mu mutwe i Ndera. Bananiwe kumuvura, bamwohereza mu Bubiligi. Abaganga bo mu Bubiligi bamugiriye inama ko kugirango akire agomba kujya avuga iyo yumva bimuremereye. Ni bwo rero atangiye kujya abwira abaje kumusura bose ukuntu Habyarimana, Zigiranyirazo, Serubuga na Lizinde ari abantu babi, kubera ko bamutumye kwica abantu, bikamutera kurwara ; bo bakaba bigaramiye, ntacyo babaye. Yahereyeko agarurwa mu Rwanda daridari, asezererwa mu gisirikari, ajya kuba iwabo ku isambu. Amaze koroherwa, yagiye kwikorera ku giti cye.
Mu babyigambye twavuga nka Butsitsi, ndetse n’umukuru w’igihugu ubwe Jenerali Majoro Juvénal Habyarimana. Mu w’1979 yasabye Dogiteri Donat Murego kujya Addis-Abeba muri Etiyiopia kuba umunyabanga mukuru wungirije w’umuryango w’ubumwe bw’Afurika (OUA). Murego yaranze. Habyarimana asaba Dogiteri Sylvestre Nsanzimana wayoboraga kaminuza y’u Rwanda i Butare kuba ari we ujyayo. Nsanzimana yaremeye, Habyarimana amubaza niba hari icyamubuzaga guherako agenda. Nsanzimana yaravuze ati “ntacyo usibye ko njye n’umuryango wanjye wose, hashize imyaka 6 nta gakuru ka muramu wanjye Gaspard Harerimana tuzi”. Habyarimana yaramusubije ngo “bambwiye ko yapfuye. Hari ikindi kikubuza kugenda ?” Nsanzimana ati “ntacyo”.
Izindi mpamvu zatumye ubu bwicanyi bumenyekana ni uko ab’ingenzi mu babigizemo uruhare basubiranyemo. Mu w’1980 Kanyarengwe, Lizinde, Biseruka n’abandi bagerageje gukora kudeta ngo bahirike Habyarimana. Lizinde yarafunzwe kubera iyo mpamvu, Habyarimana aboneraho akanya ko kumugerekaho n’icyaha cyo kuba yarishe we wenyine abari barafunzwe nyuma ya kudeta yo ku wa 5 Nyakanga 1973. Lizinde nawe ariko yasize inyandiko ndende (mémorandum) yitwa “Des massacres cycliques au Rwanda et de la politique du bouc émissaire (Ubwicanyi bwakomeje kugenda bugarukirana mu Rwanda na politiki yo kugereka ibyaha ku bandi” yo ku 23 Gicurasi 1991. Muri iyo nyandiko Lizinde ashyira imfu z’aba bantu bose ku mutwe wa Habyarimana. Mu by’ukuri bombi babigizemo uruhare rukomeye cyane, umwe ari gatozi, undi ari icyitso, cyangwa bombi ari gatozi.
Indi mpamvu yatumaga ubu bwicanyi bwaragombaga kumenyekana byanze bikunze ni uko bamwe mu bayobozi ba kiliziya gatolika mu Rwanda, cyane cyane Musenyeri André Perraudin, bakomezaga kubaza amakuru y’izo mfungwa ariko badashakuje. Naho nka padiri Jean Marie Vianney Rusingizandekwe we yateraga hejuru rwose. Hari kandi n’imiryango mpuzamahanga nka “Amnesty International” nayo yakomezaga kubaririza.
Akaga k’imiryango (abagore n’abana) b’abishwe
Mu gihe abagabo bari bafunze bari no kwicwa uruhongohongo, imiryango yabo nayo yari ifungishijwe ijisho muri komini buri wese yavukagamo. Imitungo yabo, ari iyimukanwa n’itimukanwa, yariho ibohozwa ku buryo buteye isoni na bamwe mu bari bafite agatuza ku ngoma ya Habyarimana. Abari bafungishijwe ijisho nta burenganzira bari bafite bwo kurenga komini batuyemo batabanje kubona uruhushya rwa perefe wa perfegitura, kabone n’ubwo babaga bagomba kujya kwivuza. Inshuti zatinyukaga kujya kubasura zari nke cyane. N’ubusanzwe bakekaga ko ababo bishwe, icyakora bahebuye ruhenu mu w’1980, ubwo babimenyaga ku buryo budashikanywa binyuze mu nzira twavuze mu kanya.
Impozamarira
Leta ya Habyarimana yaje “kwibuka ibitereko yasheshe”. Mu rwego rwo kwivana mu isoni, yahaye impozamarira abapfakazi n’imfubyi z’abo yari yaramaze kwica. Ariko uburyo byakozwemo nabwo buteye agahinda. Mbere y’uko urubanza rwa 2 rwa Lizinde rutangira, urwo yaregwagamo kuba yarishe bariya bantu, abakozi bo mu kigo cy’iperereza bazaga nijoro, bagatwara abapfakazi, bakabajyana aho icyo kigo gikorera i Kigali, bagategekwa kuvuga imyirondoro yabo n’iy’imfubyi bareraga. Ubwo bakongera bakabagarura iwabo muri iyo joro.
Rimwe rero baraje barabatoragura bose, babajyana i Gitarama kuri perefegitura. Icyo gihe perefe yari James Kabera. Bahasanze perefe nyine, umuhesha (procureur) Déogratias Kayibanda na Augustin Nduwayezu wategekaga urwego rukuru rw’iperereza mu Rwanda (Service central de renseignement – CSR). Uyu Augustin Nduwayezu yabwiraga buri mupfakazi ngo “Umukuru w’igihugu, Nyakubahwa Jenerali Majoro Juvénal Habyarimana, yababajwe cyane no kumenya ko umugome Lizinde yishe umugabo wawe, ukaba usigaye uri wenyine kandi ufite n’imfubyi ugomba kurera. Akaba yantumye rero ngo nkubwire ngo “ukomere”, ngo ngushyikirize n’iyi mpozamarira ngomba”. Ubwo buri mupfakazi yahabwaga ibahasha ifunze. Nta burenganzira yabaga afite bwo guherako ayifungura, ahubwo yaheragako ategekwa gusinya cyangwa gutera igikumwe ku rupapuro rwanditseho ngo “Amafaranga y’impozamarira, kubera umugabo wanjye / umubyeyi wanjye, waguye mu buroko yishwe na Lizinde”. Nta kopi y’iyo nyandiko bahabwaga, ahubwo buri wese yaheragako asohoka. Bageraga hanze, bagafungura iyo bahasha, bagasanga buri wese yagiye ahabwa miliyoni imwe y’amafaranga y’amanyarwanda ku mugabo we, n’andi ibihumbi ijana kuri buri mfubyi. Hari uwagirango ayo mafaranga ni make, kuko mu by’ukuri ari amadolari y’amanyamerika y’ubu 1.800 ku mugabo, n’180 kuri buri mfubyi. Gusa muri icyo gihe, inkiko zo mu Rwanda ntawe zari zarigeze ziha amafaranga agera kuri miliyoni mu rwego rw’impozamarira, binyuze mu rubanza ! Nanone nyine si menshi urebye agaciro k’umuntu. Aho abamaze kuyahabwa bari bateraniye ariko, ku mbuga y’ibiro bya perefe, hari abakozi benshi bo mu rwego rw’iperereza bababuzaga kuganira kandi bari bamaze imyaka irenga 10 batabonana. Ngo Umuryango wa perezida Grégoire Kayibanda wo waba utarahawe iyo mpozamarira, kuko Kayibanda na Verediyana bo batari bafungiye mu Ruhengeri cyangwa ku Gisenyi (!),bityo bakaba batarishwe na Lizinde, ahubwo bikaba byaremejwe ko bo bazize urw’ikirago.
“Ngibyo, nguko”, wa mugani wa ya mvugo ya kinyarwanda. Buri wese abitekerezeho icyo ashaka. Igice cya 7 cy’iyi nyandiko, ari na cyo cya nyuma, kizaba ari umwanzuro.
BIRACYAZA…..
Jean de Dieu Musemakweli


text:
Police y’u Rwanda yatangaje ko yafashe abantu bane bajyaga batega abaturage mu Karere ka Gasabo, bakabambura ku ngufu harimo n’uwafatanwe umuhoro, ibashyikiriza Urwego rw’Igihugu rw’Ubugenzacyaha(RIB).
Bose ngo bafatiwe mu mudugudu wa Cyeyeri mu kagari ka Akamatamu, mu murenge wa Jabana ho mu Karere ka Gasabo, ku gicamunsi cyo ku Cyumweru tariki ya 27 Ukwakira nyuma y’aho umwe muri bo amaze gutega umuturage akamwambura igare n’inzoga yari avuye kurangura amukangishije umuhoro.
Nkuko tubikesha website ya Polisi y’u Rwanda, Umuvugizi wa Polisi mu Mujyi wa Kigali Chief Inspector of Police(CIP) Marie Gorette Umutesi avuga ko hari ku manywa saa munani umuturage witwa Hafashimana Felix anyura mu nzira ica mu gashyamba gaherereye mu mudugudu wa Cyeyeri ahasanga umwe muri aba bafashwe Afite umuhoro amutegeka guhagarara akamuha ibyo afite byose.
Akomeza avuga ko nyuma yo kwamburwa, Hafashimana yatabaje abaturage bahita bahamagaza ubuyobozi.
Ati: ”Hafashimana akimara gucika[…] yahise atabaza abaturage baraza basanga kirimo kunywa za nzoga, bahita bamufata bamwambura umuhoro yari afite baraduhamagara duhita tujyayo tumuzana tumushyiriza urwego rw’ubugenzacyaha.”
Umuvugizi wa Polisi mu mujyi wa Kigali avuga ko hari hashize iminsi abaturage bavuga ko hari abantu babategera mu gashyamba kari mu mudugudu wa Cyeyeri ndetse no mu gishanga gihingwamo umuceri nacyo kiri muri uwo mudugudu. nzego z’umutekano zari zaratangiye kubashakisha.
CIP Umutesi ashima uruhare rw’abaturage mu gutuma abagizi ba nabi bafatwa ndetse akanabasaba gukomeza gukorana bya hafi n’inzego z’umutekano mu rwego rwo kurwanya no gukumira ibyaha.
Yagize ati: ”Abaturage bo mu kagari ka Akamatamu bagize neza cyane, bahise batabara mugenzi wabo bafata kiriya gisambo ndetse natwe bahita batumenyesha ntibihanira. Ni ibintu byiza byo kubashimira kandi tubasaba gukomeza gutangira amakuru ku gihe.
Yakomeje abasaba gufata ingamba zo kurwanya abantu babahungabanyiriza umutekano, aho yabagiriye inama yo kujya bagira ikaye y’umudugudu bakamenya umuntu mushya waje muri uwo mudugudu n’icyo akora. Yavuze ko ibyo bizabafasha kumenya abantu babihishamo bakabahungabanyiriza umutekano kuko na bariya bose bafashwe bari basanzwe batuye muri uriya mudugudu wa Cyeyeri.
CIP Umutesi yakomeje agira inama n’abandi bose bafite umugambi wo kwambura abaturage cyangwa gukora ibindi byaha ko nta mwanya bazabona kuko k’ubufatanye n’abaturage Polisi itazaborohera bazahita bafatwa.


text:
Evode Imana iguhe imigisha rwose wateje imbere abatishoye ubarinda kuba amabandi, none ubu n'abagabo nyabagabo wowe n'abagenzi bawe ndabashimira nubwo ataribose kuko harimwo urumamfu, ariko abagukunda n'abagufasha kugeza abo banyarwanda kuri ibyo bikorwa, Imana namwe yite kubyanyu, natwe hano South Korea twabibonya kandi twishimye.
Evode tumwemera nk'inararibonye kndi utekereza nahatari hariya azahabageza kuko afite ibitekerezo byinshi kndi byiza.Turagukunda kndi turakwishimiye ko utuyobora neza.
Kcb bank yagiriye neza bariya ba motari.Muzayishyure neza babahe namamodoka


text:
Rubavu:Itorero ryo ku mudugudu ryitezweho impinduka mu iterambere
Yanditswe na admin
Abatuye bo mu Karere ka Rubavu baragirwa inama yo kurushaho kwimenya no kugira ishyaka ryo gukunda igihugu, bakabyaza umusaruro amahirwe bafite binyuze mu masibo y’intore ku rwego rw’umudugudu, bityo bakabasha gukemura ibibazo bikigaragara.
Iyi nama bayigiriwe na Brig. Gen. Bayingana Emmanuel, umuyobozi wungirije w’itorero ry’igihugu, ubwo yasuraga intore zo mu ishuri ribanza rya Rubona, n’amasibo y’intore yo mu mudugudu wa Rushagara mu murenge wa Nyamyumba mu Karere ka Rubavu.
Uyu muyobozi yavuze ko nyuma y’urugamba rwo kubohora u Rwanda, itorero ryagaruwe mu Rwanda, hagamijwe gushaka ibisubizo by’ibibazo byashoboraga kudindiza umuvuduko w’iterambere Abanyarwanda bari biyemeje.
Yagize ati “Hari byinshi bimaze kugerwaho tubikesha itorero, aho Abanyarwanda bahura bakaganira ku bintu byinshi bibangamiye iterambere ryabo bakahava bafashe umwanzuro, biyemeje kugira ibyo bakora bibahindurira ubuzima, kuri ubu turasaba Abanyarwanda gukomeza ibikorwa by’itorero hakorwa ibikorwa bizana impinduka mu iterambere kuko tumaze kubona ko bizashoboka.”
Mu Karere ka Rubavu kimwe no hirya no hino mu gihugu, hagiye hatozwa intore mu byiciro binyuranye ndetse n’ibikorwa by’itorero bigera ku rwego rw’umudugudu, bifasha mu gukemura ibibazo byabangamiraga umuryango binyuze mu kwimakaza indangagaciro na kirazira by’umuco nyarwanda.
Maniraguha Joram, uhagarariye igicumbi cy’umudugudu wa Rushagara mu murenge wa Nyamyumba, yavuze ko isibo z’intore ku rwego rw’umudugudu zafashije mu gukumira no guca ubuharike ndetse no kwimakaza isuku.
Yagize ati “Hari byinshi tumaze kugeraho tubikesha iyi gahunda y’isibo kuko turahura tukaganira kandi bidufasha no guhiga buri rugo rukagira umuhigo ari nako twese ku rwego rw’umudugudu usanga tunafite imihigo bikanadufasha gukurikirana tureba niba abaturage bahize ibyo biyemeje bari kubishyira mu bikorwa.”
Abaturage bo muri karere ka Rubavu muri rusange bavuga ko gahunda y’itorero ry’umudugudu bayishimiye cyane, kuko biteze ko rizafasha buri muturage kuba intore, agasigasira indangagaciro z’ubutore mu byo akora byose, bikazabafasha kugera ku kerekezo k’iterambere igihugu kifuza, vuba kandi buri wese abigizemo uruhare.
IYAREMYE YVES


text:
Musanze: Bahangayikishijwe n’ubwiyongere bw’abajura basanga abantu mu ngo bakabambura
Abaturage bo mu Mirenge imwe n’imwe igize igice cy’umujyi wa Musanze mu Akarere ka Musanze, ngo bahangayikishijwe n’ikibazo cy’ubujura bwo mu ngo bugenda bufata indi ntera, bakifuza ko mu gihe hagize umuntu ubufatirwamo, yajya ahanwa by’intangarugero kugira ngo abere n’abandi urugero.
Abavuga ibyo biganjemo abo mu Murenge wa Musanze, bavuga ko ubwo bujura bukorwa n’insoresore zitegera abantu mu mihanda cyangwa zikabinjirana mu ngo, cyane cyane mu masaha ya nijoro, aho ziba zitwaje ibikoresho bikomeretsa, byo gukangisha no kubatera ubwoba, kugira ngo zibone uko ziba ibintu zihasanze.
Umwe mu baturage bo mu Mudugudu wa Bukane Akagari ka Cyabagarura mu Murenge wa Musanze, abajura bagera muri batandatu baheruka kumwinjirana iwe mu nzu basimbutse igipangu, bamuzirika ibitambaro mu maso, baranamuniga hamwe n’umugore we n’umwana wabo muto, barangije biba ibikoresho byinshi byari mu nzu.
Yagize ati “Hari mu ma saa tatu z’ijoro, turi hafi kuryama nsohotse hanze gato, ntararenza intambwe imwe, mba nsakiranye n’abantu baje bansatira bafite imipanga, ibyuma n’ibibando”.
Ati “Mu gihe bamwe bari bamfashe banigagura abandi baboneje no mu nzu aho basanze umugore n’umwana bose babasohoramo, twese baratuboha ari na ko badupfuka ibitambaro mu maso badutera ubwoba ko hagira uvuga bakamwica. Ibikoresho birimo televiziyo ya flate, amafaranga umudamu yari yavanye gucuruza, amatelefoni yacu yose, ishyiga rya gaz n’ibindi bikoresho birimo n’imyenda imwe n’imwe, byose barabitwaye bariruka badusiga aho hasi”.
Bakimara kuhashingura ibirenge, ngo nibwo bagerageje kwihambura no gutabaza ari na ko abirukaho, ariko biranga biba iby’ubusa, kuko abo bajura bari bamaze gucika.
Abatuye muri ako gace bavuga ko ntawe ukiraza ibikoresho nka televiziyo, frigo n’ibindi bitandukanye mu ruganiriro batinya abaza bakabyiba.
Bamwe mu bakora ubwo bujura ngo usanga banazwi mu Midugudu, ku buryo hari n’abo bafatira mu cyuho hari ibyo bibye, babashyikiriza inzego zibishinzwe ngo zibahane, zikabarekura batamazemo kabiri.
Undi muturage agira ati “Za Televiziyo, amaradio na za frigo tubishyira mu ruganiriro ku manywa mu gihe tubikeneye, bwamara kugoroba tugiye kuryama tukinjirana na byo mu cyumba akaba ari ho turarana nabyo. Ibaze kuba wifitiye inzu wiyubakiye ukagera ku rwgo rwo kurarana n’ibintu byose mu cyumba kimwe. Ikitubabaza kikanaduca intege, ni uko hari n’abajura dufata, twabashyikiriza RIB, bakarekurwa batamazemo kabiri”.
Ati “Hari ubwo bagaruka mu mudugudu bakubita agatoki ku kandi ngo bazatwica, ari na ko badukwena ngo mbese twimajije iki tubafungisha. Ubu ntitugisinzira ari na yo mpamvu dusaba ububuyobozi, kudutera ingabo mu bitugu, amarondo ahoraho agakazwa, mu gihe hagize abafatwa bakajya bahanwa by’intangarugero, byaba na ngombwa hakazakorwa umukwabo wo kubafata bakoherezwa kogororwa mu bigo ngororamuco, natwe bidufashe kumara kabiri duhumetse”.
Mu nama zitandukanye amaze iminsi akorana n’abavuga rikumvikana bo mu Mirenge itandukanye yo mu Karere ka Musanze, by’umwihariko ibarizwa mu gice cy’umujyi wa Musanze, Guverineri w’Intara y’Amajyaruguru Nyirarugero Dancille, yasabye ubufatanye mu guhanahana amakuru no kurangwa n’ubufatanye mu guhashya ubujura kugeza ku rwego rwo kubuhashya burundu.
Agira ati “Abo bajura bahungabanya ituze ry’abaturage bababuza gusinzira, ntidukwiye kwemera ko bakomeza batyo, kuko bisubiza abaturage inyuma. Aka Karere kagendererwa n’abatari bacye baturutse impande zose ku mpamvu zishobora gutuma bahamara igihe gito, cyangwa kuhatura burundu; kandi bafite uburenganzira busesuye bwo kubaho batekanye. Ni yo mpamvu dusaba abaturage bose aho bari mu masibo no mu midugudu, kujya bafatanya n’inzego zishinzwe umutekano, mu gushakisha no kwegeranya ibimenyetso bifatika bituma abagaragara muri ubwo bujura bafatwa kandi bagahanwa by’intangarugero”.
Nyirarugero yabwiye abaturage ko kuva igihugu cyabohorwa, inzego zitandukanye zidasiba gufatanya ngo zitahirize umugozi umwe, ziharanira ko Abanyarwanda barangwa n’umutekano usesuye, akaba ari yo mpamvu asaba abaturage kutarebera cyangwa ngo bemerere uwo ari we wese uwuhungabanya mu buryo ubwo ari bwo bwose.


text:
Mw’ishyamba ry’inzitane, kera habayeho igiti, cyifuzaga kugira amahirwe aruta ay’ibindi biti byose, cyane cyane ko abatoraguzi b’inkwi batabyoroheraga ndetse ahubwo ishyamba rikagenda rikendera. Umunsi umwe Imana yitemberera, icyo giti cyirayirabukwa! Imana iti: « ushobora kunsaba icyo ushaka cyose ». Ubwo igiti gisaba Imana kiti: « Nyagasani ndakwinginze umpe gukura, ariko igihe cyo kunsarura nikigera, uzampe kugirango abafundi b’inzobere bazambazemo agasanduku ko kubika ibintu by’agaciro kandi byiza: nk’imikufi ya zahabu, amavuta ahumura neza, n’ibindi ». Imana iti: « Ndabiguhaye ».
Igiti koko cyarakuze, ndetse baza kugitema barakijyana. Ntabwo cyakora haboneste abafundi ba kabuhariwe mu kubaza, ahubwo abaturage bene kukivana mw’ishyamba bahise bibarizamo umuvure (ahari bashakaga kuzajya bengeramo igitoki!). Baje ariko kubaza nabi ku buryo babaye nk’abatereye aho. Gusa kuko ntawapfusha ubusa ikintu nk’icyo, umuturage wari wifitiye amatungo apfa gutwara uwo muvure, akajya awushyiriramo amatungo ye ibyo kurya. Ikibabaje ariko nuko amatungu yageragaho agata mo amase ndetse n’amahurungure, utibagiwe n’amaganga. Ibyo byose bibabaza icyo giti cyane, kuko ibyo cyari cyasabye Imana, bitabonetse, kiritotomba, ndetse kikibaza niba Imana yarashatse kugihemukira, cyangwa se niba ari ukwibagirwa.
Umunsi umwe nijoro kigiye kumva, cyumva abantu barimo kuvanamo ibiryo byari byasigayemo bivanze n’amahurunguru ndetse n’amaganga. Barangije igiti cyumva batangiye ahubwo koza n’amazi, barangije barahanagura neza, maze basasamo ibyahi n’utundi twenda tw’uruhinja, maze cyumva akana baryamitsemo karimo kurira. Ubwo ya matungo ntiyongeye kuhegera ahubwo umubyeyi wari umaze kwibaruka, umugabo we, abungeri, ndetse n’abamarayika bazenguruka cya giti (ikirugu) baririmba bati: « Venite adoremus, venite adoremus, venite adoremus, Venite adoremus, Dominum ».
Icyo nifuza kuvuga nuko burya ngo: « Inkono ihira igihe » et Dieu n’est jamais en retard! Mur’iyi minsi myiza ya Noheli, muze dusabe Imana impano yo kwihangana, no kwizera nta kujijinganya ko umukiro twasabye Imana na Yo ikawutugenera, ko uzatugeraho!
Noheli Nziza n’Umwaka Mushya Muhire! E. Z.


text:
Bizeye kwambuka nyabarongo ibyiringiro bigenda bareba
Nyuma yo kuzura kwa nyabarongo kuri uyu wambere Taliki ya 9 Gicurasi 2016, icyizere cyo kwambuka cyabonekeye bamwe abandi bararana agahinda.
Kuva murukerera rw’uyu wambere Taliki ya 9 Gicurasi 2016, umugezi wa nyabarongo wuzuye urenga inkombe hirya gato y’uruganda rwa ruriba umaze kwambuka ikiraro ugana Kamonyi.
Nkuko ikinyamakuru intyoza.com cyakomeje kubikurikirana, kugeza mu masaha ya saa kumi n’ebyiri n’iminota makumyabiri nibwo haje itegeko ko imodoka zari zatangiye kwambuka zihagarikwa ndetse abari biteguye kwambuka bose bagasubizwa yo.
Amakuru agera ku kinyamakuru intyoza.com ni uko ku gice cyo hakurya ya nyabarongo kuri Ruliba muri Kigali, ngo umuyobozi mukuru wa polisi y’u Rwanda IGP Emmanuel K Gasana yasabye ko kwambuka bihagarikwa ndetse agasaba ko ntawe ugomba kugeregeza kongera kwambuka.
Iki cyemezo cyaje mu gihe bamwe mubaturage, abagenzi bari bamaze kugira ibyiringiro ko bagiye kwambuka nyamara ibyiringiro byabo byabaye iby’agahe gato uretse ko bamwe bari bambutse.
Amakuru akekwa ko yaba ariyo yabaye intandaro y’uko Polisi ifata icyemezo cyo guhagarika kwambuka, nuko mu gihe hatangwaga uburenganzira bagerageza kureba ko kwambuka bishoboka hari imodoka yagize ikibazo rwagati mu mazi igapfiramo ndetse hakaba na bamwe mu banyamaguru bari batangiye kwambuka n’amaguru.
Kugeza aya masaha ya saa tatu hafi saa yine z’ijoro, abantu baracyari kumihanda bategereje ababacumbikira bababura bakaharara, abandi babonye ababacumbikira, abandi bari ku murenge wa Runda.
Abagenzi bose biriwe impande y’igishanga cya Nyabarongo ahitwa kamuhanda muri Runda bafite ibyiringiro ko bashobora kwambuka, ariko birangiye badashoboye kwambuka batanafite icyizere ko mugitondo bashobora kwambuka kuko batazi uko buracya bimeze.
Uretse aba bagenzi bari baturutse mu bice bitandukanye by’igihugu, abatuye n’abari baraye mu karere ka Kamonyi n’ahandi bakorera mubice bya Kigali n’ahandi, abasabwaga kwambuka Nyabarongo ntawabashije kwambuka mubageze kuri nyabarongo nyuma ya saa kumi nimwe za mugitondo uretse agahe gato kabonetse kumugoroba nabwo kuri bake.
Munyaneza Theogene / intyoza.com


text:
N’ubwo ubugeni burimo gutera imbere mu Rwanda, si kenshi wumva umukobwa wifuza kuzabikora. Ku rundi ruhande ariko, hari abakataje. Madina w’imyaka 18 ni umwe muri bo, dore ko yabyifuje agitoba akondo. Ubu yiga kubumba no gukora amashusho mu biti, ndetse yifuza kuzabikora nk’umwuga. Madina yatubwiye uko yakunze ubugeni, bikamutera kubwiga n’ubwo imbogamizi zari nyinshi.
Madina ni umukobwa utuje, wemeza ko kuri we ubugeni ari: “Uburyo bwo kugaragaza ibitekerezo mu buryo bufatika, kandi buryoheye amaso.” Ese urukundo afitiye ubugeni yarukomoye he? “Ubundi ntuye ku muhanda ugana muri Parike y’Akagera, hakaba abanyabugeni bakora ibintu bitandukanye mu biti n’ibumba. Nkiri muto najyagayo nkitegereza ibyo bakoze, nataha nkabyigana nkoresheje ibijumba, ngenda mbikunda.” Uyu ni Madina uvuga ko yafataga ikijumba kibisi, akakiremamo icyo ashaka.
Madina akiga mu kiciro rusange, yahoraga abwira abo biganaga ko ashaka kuziga ubugeni, kuko yajyaga yumva ko hari ishuri ribyigisha, bakamuca intege. Yacitse umugongo ubwo byashimangirwaga n'umwarimu we. Ati: “Niga mu wa gatatu bazanye impapuro zo gutoreraho ibigo, mbaza umwarimu niba nta kigo nakwigaho ubugeni, ansubiza ko bitakwemera.” Ngo ibi byamuciye intege, yumva inzozi ze zibaye amateka.
Ashoje ikiciro rusange yahawe kwiga indimi, umubyeyi we amubaza niba ari byo ashaka kwiga, aramuhakanira. Nyuma ngo yavuze ko ashaka kwiga ubugeni, musaza we amufasha kubisobanurira umubyeyi, maze na we arabyemera.
Ababyeyi bamusabiye umwanya mu ishuri ry’ubugeni n’ubukorikori ryo ku Nyundo, arawuhabwa. Ngo byaramushimishije kuko yumvaga inzozi ze zigiye kuba impamo. Nahise mubaza akamaro ko kuba yiga ubugeni kandi ari impano ye, arambwira ati: “Kubyiga ni byiza bituma impano yaguka ukabikora neza kurushaho.” Ngo hari ibyo kera yabumbaga nabi ariko ubu abasha kubikora neza yifashishije amasomo yize mu ishuri.
Madina avuga ko gukora ubugeni atari ibintu byoroshye, ati: “Bisaba imbaraga, kubikunda no kwitanga.” Ngo rimwe mu mpeshyi babahaye umukoro wo kubumba isahani, maze kuko ibumba bari bahawe ryari rikomeye cyane, bafata amasuka bajya gucukura iryoroshye.
N‘ubwo Madina yishimira urwego agezeho, ngo hari abamucaga intege bamubwira ko ubugeni butagira agaciro. Gusa na we ngo yabanje kwibera imbogamizi kuko yabanje gutinya kubwira ababyeyi ko ashaka kwiga ubugeni. Aha ni ho ashimira musaza we, ababyeyi ndetse n‘abo bigana bamushyigikiye.
Yaboneyeho kubwira abandi ba Ni Nyampinga ati: “Niba hari icyo wifuza kwiga wumva ari impano yawe bibwire ababyeyi bazagushyigikira.”
N’ikizere kinshi, Madina yaduhamirije ko urugendo rw’inzozi ze rugikomeje. Nk’uko ngo afata igiti cyumye akagiha ishusho, bwacya agafata ibumba akariremamo isahani, ngo ni na ko umunsi ku munsi aharanira guha ishusho nziza ejo he hazaza.


text:
Nitwa Alice, maze umwaka nkundana n’umusore witwa Claude, mbere yanjye Claude yakundanye n’abakobwa b’inzobe gusa kandi iyo nkurikije ibyo ambwira mbona abakobwa b’inzobe aribo yishimira cyane. Njye nubwo dukundana ndirabura. Natangiye kwisiga amavuta atukuza ubu ntangiye gucya kandi mbona Claude bimushimisha cyane ko ngenda mba inzobe.
Ikibazo mfite nuko numvise ngo amavuta atukuza atera indwara.
Mungire inama, mbigenze nte? Nyareke nkomeze nirabure kandi mbona umukunzi wanjye ankunda ndi inzobe?
Video Abakobwa Beza
ARAGISHA INAMA
Nitwa Alice, maze umwaka nkundana n’umusore witwa Claude, mbere yanjye Claude yakundanye n’abakobwa b’inzobe gusa kandi iyo nkurikije ibyo ambwira mbona abakobwa b’inzobe aribo yishimira cyane. Njye nubwo dukundana ndirabura. Natangiye kwisiga amavuta atukuza ubu ntangiye gucya kandi mbona Claude bimushimisha cyane ko ngenda mba inzobe.


text:
Twikomereze nk’aho ari ntacyo yavuze. Igihe kizagera, ndetse kiregereje, ngo azabe ari nta n’icyo akivuze. Inde se ? Perezida Kagame. Ngo “ujya kwica ubukombe arabwagaza”. Ubwo ni uko aba yanga guhangana na bwo nk’uko ibipfizi by’intama bisekurana. Ariko ni hahandi, aba agamije kubwica, kandi kwica bimaze kurambirana no gutera ishoozi mu Rwanda. Umubare w’Abanyarwanda bapfuye bishwe n’abandi Banyarwanda, ntawavuga ngo urahagije, ahubwo urakabije kuba munini. Ni yo mpamvu rero twe dukwiye kureka “kwagaza ubukombe” tugamije kubwica, ahubwo tukabukiika, tukabukikira, tugahinguka inyuma yabwo, tukikomereza inzira : inzira y’ubwiyunge, ubumwe, demokarasi, ubutabera, ukuri, uburenganzira bw’ikiremwamuntu, ukwishyira ukizana, amajyambere mu ngeri zose. Kagame azatuma dutinda kubigeraho, ariko ntazatubuza kubigeraho. Hambere aha yari yaradukanye imvugo ngo “nta moko aba mu Rwanda”. Abazi ko amoko ahari barakomeje barabivuga, none ejobundi taliki ya 30/06/2013 nawe yavuze “Abahutu, Abatwa n’Abatutsi”. No mu bindi rero dukomeze tubigenze dutyo, navuga ibitakaragasi, twikomereze nk’aho ntacyo yavuze. Ikibi si amoko, ikibi ni irondakoko.
Kagame si we wo kwamagana abicanyi. Impamvu ni uko mu mateka y’u Rwanda kugeza ubu ari we munyarwanda wishe Abayarwanda benshi n’abandi baturage bo mu bihugu bihana imbibi n’u Rwanda : Uganda, Burundi na Repubulika iharanira demokarasi ya Congo. Hari hasigaye Tanazaniya, none yabwiye umukuru w’icyo gihugu, Nyakubahwa bwana Kikwete Molisho Yakaya ko azamwubikiira, maze akamukorera ibya mfura mbi. Amaze rero kurusha nyirakuru Kanjogera n’umwami Rwabugiri kandi kugeza ubu bari intarushwa mu kwica mu mateka y’u Rwanda. Kagame ntabwo afite icyo bita mu gifaransa “autorité morale” yamwerera kwamagana abicanyi, cyane cyane ko atarasaba imbabazi ku byaha by’ubwicanyi ndengakamere byose yakoze.
Ku birebana n’imbabazi, yaravuze ngo Abahutu bose bazisabe Abatutsi, kubera ko Abahutu bose ari abicanyi. Ngo niba hari n’utishe muri bo, abandi bishe mu izina rye. Ngo n’uwagize uwo ahisha yagiye guhamagara Interahamwe azirangira aho yahishe ako gatutsi. Kubera iyo mpamvu rero, Abahutu bose ni abicanyi, bagomba gusaba imbabazi. Ibi bintu Kagame yavuze ntabwo bihuje n’ukuri. N’Abatutsi bashyira mu gaciro barabizi. Ubwo rero avuga ibintu Abahutu n’Abatutsi bashyira mu gaciro batemera, mucyo twikomereze nk’aho ntacyo yavuze. Igihe kizagera, ndetse kiregereje, ngo azabe ari nta n’icyo akivuze. Twikomereze inzira y’ubwiyunge, ubumwe, demokarasi, ubutabera, ukuri, uburenganzira bw’ikiremwamuntu, ukwishyira ukizana, amajyambere mu ngeri zose.
Kagame yishe miliyoni na za miliyoni z’abantu b’inzirakarengane mu izina ry’Abatutsi. Yavugaga ko ari Abatutsi akorera. Nta gushidikanya ko we agomba gusaba imbabazi. N’Abatutsi bose se bagomba gusaba imbabazi ? Niba hari Abatutsi bamutumye, bazafatanye nawe gusaba imbabazi. Icyakora njye ndi umuhutu, nta mututsi nishe, nta n’undi muntu natumye ngo ajye kumunyicira. Niba hari uwambeshyeye ngo naramutumye, igihe kirageze ahubwo ngo nsubizwe icyubahiro cyanjye (réhabilitation), ndetse mpabwe impozamarira (dédommagement, réparation) kuko nabeshyewe mu bikomeye. Ibyo bireba n’umututsi utarishe umuhutu kandi akaba ari ntawe yatumye ngo ajye kumumwicira.
Icyaha ni gatozi. Kagame we yafashe icyaha cya jenoside, akigira icyaha cy’inkomoko. Abahutu bose ni abicanyi kuva mu gisekuruza kugera mu kindi, n’abazavuka bose bazaba ari abicanyi. Mu mateka y’u Rwanda hagiye haba koko ubwicanyi hagati y’Abahutu n’Abatutsi. Icyakora ayo mateka ntatangirira mu w’1959, ntatangirana n’umwaduko w’Abazungu, ntatangirana n’umwaduko w’Abanyiginyiginya. Atangirana n’ingoma z’abami b’ibihugu byigengaga mbere y’intambara z’urudaca z’Abanyiginya bafashijwe n’abandi Batutsi. Ntabwo nagiye kubarura muri ayo mateka yose ngo menye hagati y’Abahutu n’Abatutsi abarushije abandi kwica abo badahuje ubwoko.
Kagame we icyo kibazo yaragikemuye. Abahutu ni abicanyi. Si n’abantu, ahubwo ni ibikoko. Abasekuruza be babitaga “imbaragasa”, ngo bakura baka “amavunja”. Igihe yabicaga mu Rwanda yabitaga ibipinga. Igihe ingabo ze zabacucumaga muri Congo zabitaga “ingurube”. Kwica imbaragasa, guhandura amavunja, kwica ingurube zo mu gihuru nta cyaha kirimo. Ngibyo ibyo Kagame yigishije urubyiruko rwiganjemo abasore n’abakobwa b’Abatutsi le 30/06/2013 i Kigali. Ngizo inyigisho abacitse ku icumu rya jenoside yakorewe Abatutsi babanje kujya bahabwa rwihishwa, ubu noneho bakaba basigaye bazihabwa ku mugaragaro.
Kagame asanga ahubwo akwiye gushimwa kuko yemereye abo bajenosideri (ni ukuvuga Abahutu bose) kongera kubana n’abandi Banyarwanda (ni ukuvuga Abatutsi), ndetse bamwe muri abo bicanyi (ni ukuvuga Abahutu) bagahabwa imyanya muri politiki no mu buyobozi bw’igihugu. Numvise aya magambo ya Kagame, nibaza abavugwa uko bayakiriye cyane cyane ministiri w’urubyiruko ubwe, bwana Jean Philbert Nsengimana. Ise yari burugumestiri wa Gisovu ku Kibuye. N’ubwo nta batutsi yishe, ntibyamubujije gufungwa n’ingoma ya Kagame, akahakura ubwhe bwo kwitaba Imana mu w’i 2002. Kagame we yumva ahubwo yarakabije kubagirira ubuntu.
Kubera ko yarengeje igipimo mu kugirira ubuntu Abahutu, umuntu wese uzaza ahutaza “ntazamenya ikimubise icyo ari cyo, ntazamenya ikimukubise aho giturutse”. Ibyo Kagame yabivuze inshuro 2 muri disikuru ye ya le 30/06/2013 abwira urubyiruko. Umuntu uzaza ahutaza si uzaza agamije kwica. Ahubwo ni uzaza afite ibitekerezo binyuranyije n’ibye ku birebana na jenoside, ni uzaza amubwira guha abana b’u Rwanda bose uburenganzira bumwe, ni uzaza amubwira gushyikirana n’abatavuga rumwe na we. Ibyo byagaragajwe n’uko yavuze ko azica na perezida Kikwete wa Tanzaniya wamugiriye inama nziza yo gushyikirana n’abatavuga rumwe nawe mu bya politiki. Umukuru w’igihugu uhagarara imbere y’urubyiruko akavuga ko azica , aba aha burere ki urwo rubyiruko ? Nta gitangaza cyaba kirimo ejo tubonye abasore n’inkumi b’Abatutsi bumvise amabwiriza ya Kagame bishyize hamwe bakirara mu Bahutu bakica. Imitwe y’abicanyi ni kuriya ishingwa.
Niba hari umuntu w’umuhutu utuye mu Rwanda, akaba agihumeka, nanyurwe n’ibyo, ubundi aceceke. Ntagasabe ko uburenganzira bwe bwubahirizwa, ntakifuze ko umwana we yiga, ntagashake kujya mbere kimwe n’abandi. Nagire ipfunwe kandi ajye ahora yubitse umutwe. Nasabe imbabazi z’ibyaha atakoze, ubwo abe abyigeretseho kubera ko abandi babikoze mu izina rye. Kubera ko Abahutu bose ari abicanyi, mu by’ukuri bagombye kuba barishwe bagashira, cyangwa se nibura bakaba bafunze. Ngiyo impamvu Kagame atajya akoresha na rimwe ububasha ahabwa no kuba umukuru w’igihugu bwo kugirira imbabazi imbohe ku minsi mikuru ikomeye nk’uw’ubwigenge, uwKo kwibohora n’iyindi. Ahubwo ugasanga ababajwe n’uko hari abarangiza ibihano byabo bagataha. Ndakeka ko ari yo mpamvu hari abarangiza ibihano byabo bakaguma mu munyururu ku buryo bunyuranyije n’amategeko. Byaragaragaye kandi ko mu bafungurwa barangije ibihano byabo, benshi bapfa mu gihe kitarenze imyaka 3 bazize imibereho mibi baba baragize mu mumyururu cyangwa ibindi bintu babaheramo. Kagame yanga abashinyaguzi, nyamara nta mushinyaguzi umuruta. Arakina Abahutu ku mubyimba, ntahakana ubwicanyi ndengakamere yabakoreye, ahubwo arabupfobya kuko atari abantu, akababazwa n’uko atishemo abahagije.
Nguko uko njye nakiriye disikuru rutwitsi perezida Kagame yagejeje ku rubyiruko taliki ya le 30/06/2013 i Kigali. Niba hari uwayumvise ukundi yatubwira. Icyifuzo cyanjye ni kiriya navuze ngitangira. Ni uko Abanyarwanda bose bashyira mu gaciro, baba Abatwa, Abahutu cyangwa Abatutsi, twakora nk’aho ntacyo yavuze, tukikomereza inzira y’ubwiyunge, ubumwe, demokarasi, ubutabera, ukuri, uburenganzira bw’ikiremwamuntu, ukwishyira ukizana, amajyambere mu ngeri zose.
Kagame azatuma dutinda kubigeraho, ariko ntazatubuza kubigeraho.
Karangwa Jean Jacques
QUEBEC, CANADA


text:
Ariko ngo ibyo byose biraciriritse ugereranije n’ibyo abizera tubikiwe mu ijuru. Nahoze nibaza nti ese ubwo ibyo bizaba bimeze bite, bituma nkumbura ijuru ry’abana b’Imana.
Ndakwifuriza gukomerera mu byo wizeye, ntusubire inyuma, hari umunezero w’iteka utarigeze kubaho kuva isi yaremwa. Uwo ni wo tuzagira tugeze hakurya hariya mu gihugu cy’isezerano. Imana yacu ishimwe cyane!
Ubutumwa bw’Umuhanzi Dominic Ashimwe yasangije, by’umwihariko abamukurikira kuri Instgram.
Reba hano indirimbo GWIZA IMBARAGA - Dominic Ashimwe | Official Music Video


text:
Nk’uko umubyeyi ari we urema umwana , igihugu k,mwa n’abenegihugu.
Rimwe mu mabanga akomeye y’ubukristu ni uku kuri kuvuga ko Imana yagombye kwigira umuntu kugira ngo ishobore gucungura muntu. Kiliziya gatolika yo yongeraho ko mu kwigira umuntu kwa Jambo, amabanga yose yerekeye umukiro w’abantu yarujujwe. Nta gishya kizongera guhishurwa kuko nta kigihishe. Igisigaye gusa ni umurimo ureba buri wese muri twe wo kugerageza gucengera ibyo BYAHISHUWE !
Noheli isobanura iki ?
Nta mpamvu yo gushakira kure cyane. Abantu ni magirirane muri iyi si ! Kugira ngo avuke, abeho, asohoze ubutumwa bwe , Yezu yagombye kugira ababyeyi b’umubiri (nyina Mariya na se Yozefu ), kugaburirwa, kuhagirwa, kwitabwaho…kurengerwa kugira ngo icyago Herodikitamwivugana ! Umuntu agirwa n’abandi, umugabo umwe akagerwa kuri nyina !
Umuntu abyara umuntu. Igitangaje ni uko umuntu asubira inyuma akanica umuntu ! La culture de la vie et la culture de la mort sont, toutes les deux, bien humaines. Ubwigenge bwa muntu ntacyo butamukoresha!
Noheli itwigisha byinshi :
(1)Ko Imana yahaye umuntu ububasha bwose kuri iyi si : atanga ubuzima akanica ubuzima.
(2) Ko igitanga amahoro n’umunezeroari ukurengera ubuzima aho kuba imashini yica.
(3)Ko abategetsi babibafite ubushobozi bwo kwica Imana bagamije kwigarurira isi : Yezu bamuhushije ari uruhinja ariko bamwivugana amaze kuba mukuru ! Icyo baba bagamije ni ukuburizama gahunda nziza Imana ifitiye abantu BOSE, yo kubaho mu bwigengen’amahoro kuri iyi si no mu munezero wo mu buzima bwo hakurya y’imva.
(4)Guhunga abategetsi b’abagome bishobora kuba igisubizo cy’akanya gato mu gihe hagishakwa igisubizo cyuzuye. Ariko kubura igihugu cyakubyaye ni ishyano rikomeye ritagomba kwihanganirwa.
(5)Abaturage badahagurutse ngo barengere ubuzima bwabo n’ibyabo , bagahitamo kwishyira mu biganza by’umunyagitugu(Herodi) uhora ashaka kubarimbura, baba bahemutse bitavugwa kuko batuma umwicanyi yigarurira isi, akimura Imana ishaka ko abantu babaho babanye mu mahoro n’urukundo !
Kubaka igihugu gifite amahoro ni INSHINGANO ya buri muturage ushyira mu gaciro. Uwituramira mu gihe GICA ari kurimbura inzirakarengane aba yahisemo uruhande ashyigikiye, ni ukuvuga uruhande rw’umugiziwanabi !
Umwanzuro
Ijoro rimwe gusa,nk’irya Noheli ya mbere, rirahagije ngo rihe igihugu n’isi UMUKIRO. Umukiro w’igihugu ntiwizana, ukomoka ku bantu bake , b’intamenyekana, ariko bitanga batitangiriye itama, mbese nk’umubyeyi wita ku mwana ukivuka, akamurera, akamusukura, kamuvuza arwaye, akamumenyera twose kugeza avuyemo umugabo uhamye cyangwa umugore ufitiye abandi akamaro. Mu by’ukuri umubyeyi ni we urema umwana ! Iyo Bikiramariya ajya kumera nka bamwe muri bashiki bacu b’iki gihe bikunda byasaze, aba yaragize igitekerezo cyo kwirwanaho yangiza Umwana yari atwite ! Mbega ukuntu aba yarahemukiye iyi si ayivutsa Umucunguzi !
Nifurije Noheli nziza Abanyarwanda bahisemo kudaheranwa n’igicuku cy’urupfu gishimangirwa n’ubwoba buhoraho, umujinya n’agahinda kubera ubugome bagiriwe , ahubwo bakiyemeza kwishakamo ibyishimo n’amahoro kandi bakiyemeza gukora uko bashoboye ngo ayo mahoro n’ibyishimo bisangirwe n’Abenegihugu bose. Icyifuzo ni kimwe gusa : Noheli itaha (2014) izasange nta munyarwanda ugifite ipfunwe ryo kwitwa Umunyarwanda nk’abandi, izasange ka Gatsiko kayobora u Rwanda nyamara kakumva ko abakagize aribo Banyarwanda bonyine ! Yezu yavukiye bose, Uvangura abandi ntakorera Imana, akorera Sekibi, iryo ni ibango rikomeye ry’ibanga rya Noheli.
Twivugurure tugarukire Umubyeyi Bikiramariya, we si nka wa mukobwa wagashize ngo uryama aheneye iwabo ! Ijuru rye aribamo akora ibyiza gusa ku isi. Muri uyu mwaka uje Abaharanira amahoro ntibakaryame badafashe ishapule yabo ngo bavuge ndakuramutsa mariye 10, basaba Nyinawajambo ngo yiyibuke u Rwanda, arutabare.
Nabuze imvugo ya kinyarwanda namubwira kuri uyu munsi yibarutseho Umucunguzi w’isi : Nasubizeyo nta mahwa , i Rwanda dusonzeye Abacunguzi bunganira imfura ye!
Turirimbe
R/Aravutse umwana Yezu
Araje gukiza abantu bose
Aravutse umwana Yezu
Tumuramye tumusenge.
Umunsi mwiza ku bitwa ba Emanweli
Umunsi mwiza ku bana b’Abanyarwanda bavuka muri iri joro, mu mbeho, mu nkambi y’impunzi, mu bukene, mu gahinda….
Padiri Thomas.


text:
” Imbaraga z’Imana nizibashirana mujye mwibuka gusaba izindi mbaraga zo gukorera Imana”
“Imyambi Nibashirana” n’indirimbo nshya Alphonse Twambazimana yashyize hanze mu buryo bw’amajwi, uyu muhanzi w’indirimbo zo kuramya no guhimbaza Imana ukorera Umuziki muri Leta Zunze Ubumwe z’Amerika i Austin muri Texas avuga ko ifite ubusobanuro burebure cyane bugenewe abasengera mu madini n’amatorero atandukanye.
“Imyambi Nibashirana” uyu muhanzi avuga ko ari indirimbo yo gusubizamo intege abatentebutse mu mwami Yesu n’abageragezwa n’umwanzi Satani mu buryo bunyuranye bwabashyira kure y’ijambo ry’Imana.
Alphonse Twambazimana avuga ko kwita indirimbo ye “Imyambi Nibashirana” bifite ubusobanuro burebure cyane aho agira ati :
“Ukimara kumva Imyambi Nibashirana uhita wumva ushaka kumva ubutumwa buyirimo, ubutumwa bubwira abo mu nsengero gukora umulimo dukunda n’ubwo bigeraho imbaraga zikatubana nke n’indirimbo irimo gukomera kwacu ko gushingiye kuri Yesu ”
Akomeza agira ati :
” Uyu mwaka wa 2020 ubona neza ko kwizera mu bantu byarabuze, imbaraga zabaye nke, ibyiringiro byarabuze, gutegereza Umwami no kwihangana byaranze, uyu mwaka wabaye uw’ibibazo nkaza Corona nshaka kwerekana ko benshi byabaciye intege bagaragaza ko Imana yacu ari inya ntege nke ariko siko bimeze uziko yavuganye n’Imana ndahamya ko azabona gutabarwa ”
Uyu muhanzi kandi avuga ko umulimo w’Imana akora binyuze mw’ivugabutumwa ryo kuririmba agenda abona impinduka ugira ku ba kristo hirya no hino ibintu ashimira Imana imuha ubutumwa bwo kugeza ku bwoko bwayo.
“Abo indirimbo zanjye zakoze ku mutima baramvugisha bakambwira ngo komerezaho uri kutwubaka nanjye mbishobozwa na Data wo mw’ijuru, indirimbo s’iyanjye n’iyi si yose. Nko muri ibi bihe bidakunda kujya gusenga nkaha dutuye ndasaba abantu guhumura kuko dufite Imana irikumwe natwe izaturinde iyi Covid-19.benshi indirimbo zanjye zibomora ibikomere kandi biranyubaka cyane ”
Alphonse mu bijyanye no gushyira hanze indirimbo zitandukanye muri ibi bihe abwira abakunzi be ko haba mu byago no mu makuba atazareka gushyira hanze ubutumwa bw’Umwami Yesu anasaba abahanzi bagenzi be gukora indirimbo zirimo ubutumwa buhumuriza abihebye kuko ibi bihe turimo ari ibyo kwegera Imana cyane.
Umva indirimbo Imyambi Nibashirana ya Alphonse Twambazimana


text:
Umunyabugeni Niyigena Zachalie umenyerewe ku izina ry’ubuhanzi rya Niza ni umunyabugeni w’umunyarwanda,wikorera kandi ukora ibintu bitandukanye mu itangazamakuru.
Ni umwe mu bashinze Ineza Arts Foundation na DM250 Arts Studio,akorera ku nzu y’ubugeni ya Niyo Art Gallery iherereye Kacyiru mu mujyi wa Kigali.
Niza ni umunyabugeni mpuzamahanga mu bihangano bya kinyafurika,mu gukora ibihangano mu bikoresho bikomeye.
Muri 2015, Niza yashinze Ineza Arts Foundation afatanyije n’umuvandimwe we Rukundo J.Baptiste,bafite inshingano zo kubaka,gukora,kwigisha kuzamura no guteza imbere uruganda rw’ubuhanzi bw’ubugeni mu Rwanda n’ubugeni mu muryango nyarwanda no kuruzamura ku rwego rw’isi.
“Abana b’impfubyi bo mu mihanda n’abandi bose batitabwaho bifitemo impano zitandukanye mu bugeni zitabyazwa umusaruro,niyo mpamvu twahisemo kubafasha,dukuza izo mpano zabo” ,byavuzwe na Niza.
Ineza Arts Foundation hamwe na DM250 Art Studio ibihangano bakoze biragurishwa,amafaranga avuyemo agafasha abo bana b’imfubyi n’abakene mu kubatunga no kubarihira amafaranga y’ishuli.
Guteza imbere impano z’abamukikije,by’umwihariko abana ba Niza ,mu guteza imbere ubugeni mu muryango nyarwanda ndetse no ku isi.
Niza yatangije igikorwa cya Same voices cyo gufasha abana ba bakobwa n’abahungu kugaragaza impano bafite,igikorwa cyo kugaragaza ko abana bose bangana,bashoboye ibintu bimwe.
Nyuma y’icyo gikorwa cya Same Voices hategurwa impurikagurishwa (Exhibition) aho ibihangano byakozwe nabo bana hatoranywamo ibyiza bikamurikwa ndetse bikanagurishwa.
Nkuko Niza abitangaza,ibi bikorwa byiza bizakomeza no mu Rwanda hose.


text:
Muri iyi minsi hari abantu benshi batangiye kugaragaza ibyo batekereza kuri FPR bakaba bari babimaranye igihe kinini. Akenshi binubira uburyo bacecekeshejwe cyangwa bakagenerwa ibyo bavuga bataka FPR-INKOTANYI bagendeye ko ngo yabarokoye. Nyuma y’ubutumwa Madamu Idamange Iryamugwiza Yvonne yatanze tariki ya 31/01/2021, hakurikiyeho abandi benshi bashyize hanze ibyo banenga FPR. Uwitwa Mpozenzi Nemeye yongeye kutugezaho ubutumwa anyujije mu muvugo yise “URUBANZA RWANJYE”. Reka tumwumve.
Ubwanditsi
URUBANZA RWANJYE N⁰1
Si ndi umurwayi cyangwa uwahungabanye
Si inda nini cyangwa gushukwa
Si umurengwe cyangwa ubushinzi
Si ubukunguzi cyangwa ubugome
Si na Stockholm syndrome!
Ni intimba yasobetse imitima
Twabigendanye kuva kera
Biraturwaza biraturembya
Nta gutuza nta kugoheka
None ngo duceceke twaradabagijwe!
Ariko kandi reka muducyurire ni mu gihe
Umuntu abura se koko!!!
Mwakoze byinshi kandi byiza
Turashima kandi cyane
Gusa nanone singombwa kwitaka
Ibirenze cyane ndetse bikabije
Umugani wa Beni Rutabana
Urubanza rwanjye ndarubatuye:
Bitangira muri 1987 mwashutse ababyeyi bacu mu nyungu bibwiraga ko ari iza benshi.
Barafunzwe, baratotezwa bamwe bahunga igihugu, babasanze ntimwanabakiriye neza.
Ntibyateye kabiri, muratera badushinja kubabera ibyitso, turasakwa, ababyeyi barafungwa bikomeye, ribara uwariraye!
Si impuhwe mbateza, si inzara si no gukunda inda nk’uko numvise mubyita.
Twarabazize biratinda, batwita inyenzi, inzoka, inyangarwanda na ba rutamayeze n’andi mazina menshi agayitse.
Byageze mu 1991, tumaze gusobanukirwa n’abo muri bo, turabakunda turabataka, imisanzu iratangwa bakuru bacu barabasanga.
Twitabiriye amashyaka menshi(PL/PSD/MDR) turabyina turahamiriza biratinda, ngo turashaka rukokoma!
Ndabyibuka nk’ibyabaye ejo, twafashwe n’igipindi cya ba PC, turabashyigikira bishyira kera.
Reka sinizimbe mu magambo, mwaje muje kubohora, guca akarengane n’ubusumbane, gukuraho ubuhunzi n’irondakakoko.
Mwanengaga imisanzu n’imisoro, mukavuga ko muje kurema u Rwanda rushya rutarangwamo ibyo byose.
Mwatwigishije ko inshingano z’ingabo ari ukurinda umuturage n’ibye byose
Mwatwigishije amateka y’igihugu, mutugaragariza ko yagoretswe, ko muzanye ubumwe.
Mwaraduhumurije ntawe ubigaya, turabashima, ariko ntitubashima byo kubahishira, kuko ababahishiriye nabo mwabakozemo biratinda.
Ababakoreye, abafashije mu nzego zose, abatanze imari yabo sibo mwahereyeho!
Erega urubanza rwanjye ni rurerure, mpere i Rutongo muri REDEMI, ko mwaje ari ukurinda abaturage n’ibyabo bariya mwiciye mu bisimu, byacukurwagamo gasegereti(casterite), bo bazize iki? Ko bari abanyarwanda nk’abandi niba bari barakoze ibyaha ko bari kubibazwa n’inkiko bazize iki koko, bari benshi ababizi barabizi, bumvaga atari ngombwa guhunga igihugu bahitamo kuba bikinze hariya mu gisimu, namwe muti twatanzwe mubamishamo amasasu na za bombe, erega mukabyita gukubura (kufajia), boshye mukubura imyanda.
Uko mukomeza kwinangira tuzabashyira hanze, nubwo bizwi hose igihe nicyo gitunganya byose(le temps arrange tout).
Si inzika si no kuba umurakare, navuze kenshi ko ibyo mwakoze neza tubishima ariko kandi ntabyera ngo de, mwarishe ndetse bikabije, uwo mugambi murawukomeje.
Nyamuneka nimusubize inkota mu rwubati, aka wa mubyeyi wababajije ati” muzica mwice n’abakabarengeye”! Nsoreje aha muhere i Rutongo mukore ubushakashatsi, nyuma ya 22 z’ukwa kabiri, nzabaha n’ahandi henshi, kandi tubifitiye ibimenyetso, namwe muzatubwire uburyo nta kuri dufite, kandi urubanza rwanjye tuzaburana ingingo nyinshi.
𝕸𝖕𝖔𝖟𝖊𝖓𝖟𝖎 𝕹𝖊𝖒𝖊𝖞𝖊 𝖜𝖆 𝕹𝖊𝖒𝖊𝖞𝖊 𝖒𝖜𝖊𝖓𝖊 𝕹𝖊𝖒𝖊𝖞e
Source: Facebook
Biracyaza…